Obama in Isreal Leh US Peh Tlaih Awk Nak Siat Thei Lo A Ti - Chinland Today Media\nMarch 21, 2010 4:47 pm·0 comments\nRalthuam Thu Ah US Leh Russia An Be Aw Lai\nLeitlunih Nuclear ralthuam nei tambik ram 2 US leh Russia cu an Nuclear ralthuam neihmi pawl timal nakding thu reltlangin Russia khawpi Moscow ah an be aw lai.\nUS Under Secretary of State, William Burn in a sim nakah US leh Russia hi kum 1991 ah khan an Nuclear ralthuam neihmi pawl timal dingin remnak thutiam Strategic Arms Reduction Treaty an rak ngan zoih, Asi nan khai remnak thutiam an rak ngan mikha kum 2009 December thla ah khan a caan a cemih, Cu ruangah hi Nuclear ralthuam timal nakding thutiam thar ngantlang sal danding thu relin hi ram pahnih aiawhtu pawlin Russia ram khawpi Moscow ah an be aw lai a si tiah a sim.\nHi an biakawk nakah hin US ram ai awh in Under-Secretary of State, William Burn a telih, US Secretary of State, Hillary Clinton khalin himi thu relnakih telding in Russia ramhi a pancing zum a si. Hillary Clinton hin himi biakawk nakah Russia ram aiawh tu Sergei Lavrov leh Russia President, Dmitry Medvedev khal a kawm dingih, Nuclear ralthuam timal nakding thutiam khal an ngan thei cingkhal zum a si.\nFox News in a kom nakah US President, Barack Hussein Obama cun Isreal Cozah in a minung pawl umnak dinghrangih East Jerusalem in Inn 1.600 sakbet a tum nak ruang menah Isreal leh US pehtlaih awknak leh laicin awknak a siat theilo a si ti.\nObama cun US leh Isreal cu pehzawm awknak leh sihcih awknak thukzet neimi kansiih, Cu ruangah tui naite ih Isreal Cozah in West Bakn ih ram kau nawr vivo a tum nak leh, East Jerusalem ih Inn sakbet vivo a tum mi ah ruahdan leh ngaihdan a bangawklo nak lai tete um hman sehla US leh Isreal sihcih awknak leh rualrem awknak leh pehtliah awknak a ti siat banlo tiah a sim.\nRelzo vekin Isreal leh Palestinian pawl karlak ih rualrem awknak hawl dingih US Vice President, Joe Biden in Middle East a pan hlante ih Isreal Cozah in Palestinian pawlih huatzet ding zawngih East Jerusalem ih Inn 1,600 sakbet a tumthu a puan ruangah US cun rualrem awknak lamzin hawl rero laiih, rualrem awknak duhlo leh vekleh buainak suak theiding zawngih Isreal in thil a ticu zah lo awk hna a si tiah an rak mawhthluk zet zo ih, Isreal leh US karlak sihcih awknak tianghman siatding khawpin an rak sawisel.\nTui hiti vek boruak sia a um rero laiah European Union Foreign Policy hotu,Catherine Ashiton cun Middle East ih rualrem awknak hawlin Mizan sunah Middle East rampawl a tlawng kualih, Isreal Prime Minister, Benjamin Natanyahu thawi an komawk nakah Isreal,PM cun East Jerusalem ih Isreal pawlih umnak ding Inn 1.600 sakbet kan tum micu Isreal Cozah cun kan tuah dingmi thil hrimhrim a siih, Palestinian pawlin anram sungah ruat hman haisehla Isreal Prime Minister zungpi ihsi Minute 5 sunglawng fehnak hmun asi ruangah Palestinian pawlih ruahdan cu thildik a silo tiah a sim.\nHimi laiah Mizan sunah Gaza ih Isreal pawlih umnak hmuncu Rocket ih kah a siih, Minung 1 a thiih midang ziangmaw zatin hriamhma an tuar, hi Rocket kap tuhi Isreal Cozah cun Palestinian Tapung Hamas pawl an si an zum.\nDuhdawt mi Surbung Tlang Thuthang siartu zaten, Surbung Tlang Thuthang hmundangih suahbet duh kan um a sile Surbung Tlang thuthnag ttuanvo neitu hnen ah siannak dilhmai sa hram dingin kanlo dil ih, Surbung Tlang Thuthang tuanvo neitu hnenih dil remcang manlo ih suah a si khalle Thuthang laknak Surbung Tlang Thuthnag tiah nganlang hram dingah zangfah kanlo dil.\nUpat nak thawn\nKhuang Lian Sum.


Lawrkhawm Archives - Page 2 of 137 - Chinland Today Media\nŠianglianuk Ķianghrol Na thlennak tinkim ah duhdawtnak zemdarh aw; a hmaisabik ah na innsang ah. Na fanau pawl, na nupi lole na pasal, na venghnen pawl hnenah na duhdawtnak pe aw. Na hnenih ratu hmuahhmuah kha ttha sawn le lungawi sawn lo cun suahter sal hlah. Na hmel, na mit, na hnih-no, na mi hmuah dan tinkim ah zangfah lainatnak […]\nZOHṬHIM TLAK CAZI U SAN NI\nLeitlun Ralpi vei hnihnak a can hlanah Yangon khawlipi ah Perock tiih kawhmi Mirang pawl ih company pakhat ah Mirang (10) le Kawlram mi cazi (60) pawl cu hmunkhat ah hna an ṭuan tlang. Nikhat cu an hnaṭuannak zung ih luhnak sangkapi cu darwan in ṭha ten a rak khar ngah lo. Curuangah thli a hran tikah sangkapi cu a […]\nby Mai Daidim ·\tJune 1, 2017 ·\nŠianglianuk Ķianghrol Fala thawn kan tthenawk hmaisabik ttum kha ka mang lai. Culai ahcun suakthuan ka si. Suakthuan duhdawtnak ih a ken tel mi ruangah ka rak nuam aw zet. Van khal khi a tleu cuang. Khawdur khal an var cuang. Atthlak zet ih hni siamsiam mithmai thawn ni tampi ka rak hmang. Ka nui’ phone hmang in nazi tampi […]\nJenny Lalduhawm In A Album Thar Veihnihnak A Suah Thlang Ding\nJenny Lalduhawm in aveihnihnak album thar tuisun khawmnak ah a pholang thlang ding thu a sim. Australia, Melbourne ih um Jenny Lalduhawm in aveihnihnak a album thar “A Caan Um Lai Ah” timi tuisun Melbourne ih Falam kawhhran khawmnak ah thlacamnak thawn onnak a nei thlang ding a si. Tui, a album thar hi, U.S.A, Australia, Delhi, Aizawl, Champhai, Malaysia, […]\nŠianglianuk Ķianghrol Vei khat ah Columbia Pengpi (District) ih palik in a neitu pawl ih ra hlam nawn lo mi thirleng 100 cu lilam (auction) an tuah. Thirleng hmaisabik an lilam tikah mipa nauhak pakhat cu, “Dollar fang khat,” tiah a rak au. Hmansehla midang pawl in anih hnakih an pek tam thei deuh ruangah a co lo. Asinan, thirleng […]\nNgun Hlei Sum A PASAL SUNGKUA LEH DOCTOR PAWL IN AN BEIDAWNG PI HNU MI PI TLING IH SUAH TU, ZOHTHIMTLAK HRING TU NU Central China, Hunbei province ,Wuhan ih um a hmin Zou Hangyun cun a fa neih sun hrang a theih nak hmuahhmuah hmang in a enkawl seilian ih, mi ih hmuhsuam nak hmuah hmuah tuar in mi […]\nŠianglianuk Ķianghrol Virginia Phunsangtlawng ih zirhliahtu mithiam pawl in, mi tamsawn in tlang hrap an zoh tikah a hrap dan taktak hnakih hrap sawn ding in an hmu ttheu, a hleice in an bangcauh can lole thil rit an phurh can ah cutin an hmu cuang, timi an hmusuak. Tlang ih a hrap lam an zum dan an relter tikah, […]\nNa Bom Thei Lo Hman ah Va Ngainep Hlah\nŠianglianuk Ķianghrol Nupa neinung zet tuak khat in an inn ah kum thar hmuahnak puai ropi zet an tuah tum. Curuangah thil mankhung zetzet umnak bazar ah an feh. An dinhmun a sanzia langter an duh ruangah thilri man ah an buai lo. An ttul mi an lei thluh tikah, an thilri pawl an inn ih thiartu ding minung an […]\nŠianglianuk Ķianghrol Seattle khawpi ihsin Dallas khawpi ih feh ding mi vanzam parah a hung kai netabiktu cu nupinu pakhat le nauhak pathum an si. Ka thinlungte’n, “Ka kiang ahcun to hram hlah uh, hnattuan ding ka nei tam tuk,” ka ti. Asinan rei lo te ah kum 11 mi nunau le a naupa kum kaw mi cu keimah kan […]\nKeimai’ Lam Pan ih A Ra Zuangtu Vancungmi\nŠianglianuk Ķianghrol Kum 20 lenglo nauhak pawl thla ka rak la (ka zuk) zo. Ttum khat Thanksgiving ni ah, cui nauhak pawl lak ihsi pakhat hnen ihsin laksawng hleice ka ngah. Emily cu hnipuan var hlir hruh in zial ah a to. Pom hiar um zet thla ruk nunau naute a si ih, a norleng hngohsan in a um. A […]


Thuanthu Ttha - Chinland Today Media\nJune 14, 2010 1:00 am·0 comments\nThlankhar lung pheng pi a rak tthawn aw zo kha an hmu; curuangah an vung lut, asinan Bawipa Jesuh ih ruak cu an hmu lo. -Luka 24: 2-3\n– Tirhthlah 1\nChicago Phunsang Tlawng in zoihnitnak (research) an tuah ih an hmuh suakmi vek a si ahcun minung in thil ttha hnakin thil ttha lo hi an ciingmang thei sawn. Thuthangca ih an suahmi riahsiat ninghannak, natfahnak, sumpailam tlaksiatnak thuhla sia ihsin mi tampi an relh duh na’n thil cangmi pawl in an thinlung a laak hngai tiah cuih zoihnitnak cun a sim.\nKatherine Hankey (1834-1911) cu thu ttha lam ah a lung a lut deuh. Numi kum no tete pawl in Jesuh Khrih an theih ih rundamnak an ngah ding a duhsakzet. 1866 ah besiazet in a naa ih ihkhun ih a um tikah Jesuh ih rundamnak thu a simmi pawl ih thu a ruat saal ih pakhatkhat ra leeng in cuih thuanthu hlun thawn thazaang ra petu um hngai sehla ti a duhzet. Cumi thu biazai ih a nganmi cu, “Thuanthu Hlun Kha I Sim Aw,” timi hla hminthang ah a rung cang.\nNeem te’n thuanthu i sim aw, Ka theih fiangnak dingin.\nMangbangza in tlennak thu, Kan sual damternak thu.\nThuanthu i sim camcin aw, Ka ciinkennak dingin.\nPathian in leilung hi a duhdawtzet ruangah a Fapa neihsun a run thlahnak (John 3:16) thuanthu simmi ngai hi ziangtik hmanah kan ning dah lo. Amah cu mi famkim asinan kan sualman cawhkuan tuar in thinglamtah parah thihnak a tuar ih nithumnak ah thawhter saal a si (Luka 23:44-24:3). Rundamtu ih kan cohlan tikah kumkhua nunnak pek kan si ih, Pathian faate ah kan cang (John 1:12).\nJesuh ih thuanthu hlun le a duhdawtnak kha mi pakhatkhat hnenah sim aw. Thuthangttha theih ttultu an um. – Anne Cetas\nJesuh Khrih ih rundamnak thuthangttha cu\nLeitlun ih thuthang maksakbik a si.\nDuhdawtnak Ih Huham


Falam Chin Women Development Society - Chinland Today Media\nNovember 4, 2008 9:28 am·2 comments\nNi 01-11-2008 ah Delhi ah “Falam Chin Women Development Society” dinsuak a si. Delhi ih Falam Chin pawl hin duhvekin politic le nunau lam hmaisawnnak dingah kekar lo in a thei aw ih ruangah FU(D) upa thuruat thiam pawlih tawlrelnak in le mipi tampi lungkimnak cun “Falam Chin Women Development Society” cu mipi tamzet puangkhawm aw in dinsuak fel zo a si.\nHi FCWDS pawlin nasa zetin ram le miphun hrangah hna tuan an tum. A hleice in Delhi sungih kan Falam Chin harsa rethei bawm ding in tumtahnak a nei. Cun, Delhi ih Chin Falam pawl hi napin politics ah hmasawn dingin tan a la tum bet. Nunau cathiamlo le theinak tlasam pawl hrangah seminar tuahsak ding khalin tumtahnak sangpi a nei.\nHrilawk ni ih mipi pungkhawm pawl cun a hnuailam ih tarlang mi pawl hi hruaitu dingah rinsan in an thlang suak.\nPresident : Pi Hrang Tin Sung\nSecretary : Mai Laizo Cer Hngel\nTreasure : Mai Siang Tial\nMember : Nu Lal Nei Mawi\nMember : Mai Lal Hnem Par\nHi hrilsuah mi pawl hin midang bawmtu ding an hril bet lai ding ih hna tuan khal an zem aw vivo lai ding. Cun daan hrampi khal an tuah fel lai ding.\nIndia Chin Mi 700 In Nunau Humhimnak Hrang Lamzawh\non November 4, 2008 at 12:14 pm\nDuhdawtmi FCWDS Nubu pawl,\nNan thil ti daan tete hi ka zoh i ka lo lungkim pit ve ngaingai. Falam nubu pawl in Midang hrangah nun tam nei thei ding in le kan tong kan miphun kil khawi hi thu pi zet in tan nan la i ka lo upat zet. Falam fala pawl hin Falam tlangval pawl ih hahiau ding khop in mawi ding le tha ding in siseh(ziangah ti le a tlangpi ah falam mipa pawl hi an tha ih falam nunau lan tu an tam in ka hmu deuh, Falam fala khal in hnam dang kan uar deuh maw cu thei hlah), sankhat kan nun sung te ah Pathian hmin sunsawinak ding i tan khur la tlang in rualremnak nan tuah suak thei ding a si tin ruahsannak tumpi ka nei. Bawipan nan tumtah mi tlunah run lo mal sawm hram seh!\nNubu a duhdawt ve ringring tu,\nhitivek ih NUNAU society din suak thei a si hi lungawi um zet a si.Kan Falam mi pawl hrang ah hnangam nak nai nai a si.Ruahnak pe tu Delhi ih Falam upa pawl par ah lungawi nak nai nai a si.Hamilam thanso nak dingah pathian in hruai vivo hram seh.


Pasal pawl nan nupi duhdaw uhla an hnen ah awkam sang hmang hlah uh. (Kolose 3:19) | Radio Veritas Asia\nPasal cu mainupi kha mai nun nak, rual pi vekin zang fah lainat dingah tuanvo a nei. Zangfah nak thawn tha zang pek ih bom aw ding asi. Lenglam sinak in nunau pawl cu mipa pawl aiin thanau mipawl an si. Aw ka sang zet in pehpar awk nak cu pasal pawl in mai nupi parah tuah ding asilo. Pasal pawl in nupi parih awka sang hmang cu misual a bang ih inn sang that lo nak a lang ter.\nKa nauhak te laiah Ayeyawadi tikap ah rualpi pawl thawn, tidai kan bual laiah tikap thawn mal te a nai nak tidai lian cu a tamvivo ih a ra rero mi lawng te ka hmu. Lawng mawng tu cu a fate zet mi nupinu asi. Cunu ih a tum nak in hmuh aw in ti sehla a pum a si ding. Cunu cu favon asi. Thli le a tam, tidai le a lian asiih hleiah tha a nei lomi favon nu cun bang zet in lawng a hlau cu thin a naa zet. Lawng ih hmailamah zuu a ri mi a cak zet ding mi pacing pakhat cu nuam zet in lawng hlau a nuam te tuk tiah a au rero.\nLawng cu tikap thawn a nai vivo tikah cui pacang ih hmel cu ka hmu ngah. Cui pacang cu a hmel a sia ih, misual vek a bang. Lawng a hlau rero tu nunau nu hnen ah cun a duhduh a fial rero. Cui pacang rel mi ah thu hman pakhat cu a tel, cui tong cu,“Ka tong mi hi in sawn hlah, ka ra ih ka lo sit le napum sung ih nau a siat ding” a hman a tha cak pi thawn a va sit le cu nu ih nau cu a siat ding. Kan mah lak ih malte a tumdeuh mi nauhak pakhat in cui pacang pa cu saihli thawn a sai tum. Nei ta ah cun a sai ngah lo. Pasal pawl in mai nupi zangfah a tul.\nVideo thawn thu ka rak zoh ngah dah. Thuan thu ih hmin cu ka hngilh zo. Cui thuan thu ah cun Punk le Khin Hlai cu mintami le minta an si. Punk cumi tumpi, Khin Hlai cu mifate, mitawl te, thuan thu ah, cu tei pahnih cu mi sual pawl pialh ding ah an tlan ih, hramlak sung an thleng ih bang zet in Khin Hlai cu a it that ih, a thang tikah, a duhmi Punk a hmu lo. Cutikah Khin Hlai cun tih zet in a tang lam vekin a sim. “Aw Punk tlavang pawl in an lo thiar zo maw. Tlavang cu ka va zangfak ve. Hi tluk a tum mi taksa hi tlavang pi in a la thei pei maw” Hatah thuan thu a si. Mah ih duh mi hman zangfak loin tlavang kha a zangfak tu Khin Hlai ih Hatah lem cang cu zir ding in pe. Mai nupi kha tha lo tak in zang fah nak a nei lo tu U Aata in thin naa zet in a rual pi hnen ah a sim mi cu,\n“Ka nupi in ka duh mi kum 30 sung hmuh hmuah in thlun, ziang vek ih ka tong hman ah a tuar, ziangvek ka fial khal ah in tuah sak, veikhat hman a tong sal lo, rin tlak asi. Kei mah in ziang tluk in ka thawi hman ah a tong sal lo. Nupi tha a si. Asinan mani ah veileh khat ah in then. Ka thei thiam thei lo. Cutikah a rualpi in kum 30 sung tha lo zet ih na tuah ruang ah tiin a sang. Zang fah nak, lainat nak aum lo nak innsang cu a hngek khoh lo.


Online ih Password leak tambik 20 pawl lakah na Password a tel pang maw! Check lohli aw …. - Falam Online Media\nOnline ih Password leak tambik 20 pawl lakah na Password a tel pang maw! Check lohli aw ….\nMizaran ih kan hmang tlangpi google, Bing, CC Search tivek online search engine thawn hawl theih lo mi “dark web” ah cozah kham mi riitsii, meithal, credit card fir mi tivek thil ciikim cu private in lei a theih.\nDaan thawn kalhaw mi thil phunphun zuar theih nak a si bangin online ih leak password tivektiang an zuar ih, cuih hmun ih leak tambik password 20 pawl cu mobile hrang cloud security app tuahtu “Lookout” cun zirzoinak neiin a tarlang.\nDark web ih leak tambik password 20 pawl cu :\n20. 666666 tipawl an si.\nThese are the 20 most common passwords leaked on the dark web — make sure none of them are yours (@tjhuddle / @CNBCMakeIt)https://t.co/bIBVBHMt6x pic.twitter.com/ppNVJHFFU3\n— Samantha J. Subin (@samantha_subin) February 28, 2022\nSiarbet : Password tuah dan na thleng ṭul…..\nKum 2020 ah Netherlands ram mi computer thiamsang hacker Victor Gevers cun US President Donald Trump twitter account a hack sak.\nLeitlun rampicang hruaitu pakhat rori ih account hack thei cu a va mak ve ti`n leitlun mipi an mangbang thluh.\nNan, a hack dan ciapciar a suak cu a rak holemtuk. Azum hmangin Pu Trump twitter a rak ong thei men mi a si. A password cu Pu Trump le a dungthlun pawl uarzetmi “maga2020!” (Make America Great Again 2020) timi a rak si.\nMan really did hack Trump’s Twitter by guessing password, “maga2020!,” Dutch prosecutors confirm. https://t.co/8JWGgn6Y0P\nSim duh san cu hacker pawl hi Movie sungih kan hmu vekin a tak ah mi password an hack lo. Movie ah cu computer keyborad hmet ciamco in number phunphun lang zutzo hnu ah password an ong thei mi sivekin an langter. Nan, a tak ngaingai ah cu cuvek a rak si lo. Zirzoinak tuahtu le an mah hacker pawl cun password hack mi zaṭek 94% cu phuah cawp in an tuah sin vivo mi a si tiah an rel.\nPhuahcawp tikhalah an hack dingmi thawn pehparmi an polkhawm ih an tuah sin vivo ti a si. Tahṭhim nakah na suah ni/kum/thla, phone number le na hmin tivek polhcawk khawmin an tuah sin vivo. Curuangah internet khawvel ih tlanglengṭhang pawl cun an suah ni/kum/thla, an hmin, phone number, sungkhat unau hmin tivek pawl mi theih an duh lo. App tivek kan hmang tikih kan information in sut hmasami khal khi cuvek pawl thawn a pehpar aw deuh lole an hrang hlawk nakah an dil mi a si tlangpi.\nUS ram ih zirzoi hmuhsuahmi pakhat cu “mi 6 sungih 1 cun a uite, zawhte (pet) hmin cu password ah a hmang” ti a si.\nZiangtin Password kan tuah ding?\nAccount hack mi thawn cozah sawiselnak tivek an post sak ruangah le mibumnak hrang an hman sak ruangah mawhneilo kaihkhih tuar tivek khal hmuh ding an tam zo ih online ih kan hman mi account pawl hi atak ahcun an rak thupi ve zet. Zianghman ka tuah lo, phan ding ziang hman a um lo na ti lai ah rinlopin account hack sak ruangih ruahbanlo vanduainak tiang na tong thei a si. Curuangah password ṭha lole pol har mi kan tuah thiam a poimawh zet.\nPassword ṭha tuah dan ……\nIT lam hnaṭuan le business tuahtu ṭhenkhat cun paisa pekin Password Generator, Password keeper tivek an hmang ih, bulpak hrangih password him cu olsamten hngilh theih lo mi, nangmah bulpak thawn a pehpar mi pawl hmang theih hi a ṭha.\nṬahṭhimnakah rualpi midang theih loin athupten mi na ngai zawng thok ni le a hmin polhkhawm tivek…., Rawl hmeh duhlobik le na mitkem zetmi nan veng nu/pa hmin polhcawk …. tivek, mi ruah ban lo ding mi le nangmah na thinlung sungih um mi tivek hman a ṭha. Cun a himbik pakhat cu password thok nakah cafangtum, number tivek lole symbol telh tivek a ṭha a si. (Internet security lam hnaṭuan pawl rel ringring mi cu Password na tuah tikah “na hmin, fanau – unau hmin, innzuat ṭilva hmin, pian ni/thla/kum tivek lawng hmang hrimhrim hlah” ti a si.)\nA cang thei cun thla 2-3 ah password kan thleng thei ringring le a ṭha.\n← SAC ralhraang in Paisa Lem a tuah ih ramsung ah darhter\nFalam peng doawknak ah Ralhraang SAC rakap 3 thi →\nBollywood actor Salman Khan That Tum Tu An Kai\nAn khuapawh deuh thawn in Covid 19 nat an nei, Mipakhat lawng a him


Suu Kyi Le Pope Tongaw - Chinland Today Media\nSuu Kyi Le Pope Tongaw\nOctober 29, 2013 1:34 pm·0 comments\nMyanmar democracy hruaitu Aung San Suu Kyi cu Europe a tlawn ah Italy in an rammi sinak lakawng an pekmi lak phah ah Vatican City ah a tlawng phah ih Pope Francis thawn an tongaw.\nPope cun, Myanmar ah biaknaklam thurelkhawmnak tuah thei dingah thla a camsak thu a sim ih, Myanmar ih mipi thleidannak um loin kawhhran in a tulmi kan bawm thei, ti khal in a rak sim, tiin AFP thuthang cun a ngan.\nCun, Pope cun Suu Kyi ih hriamhrei kai lo tein, a nemzawngtein ramthu a cangvaihnak parah a lawm ih democracy dinmi parah a lungkim thapeknak thu pawl a sim. Himi hi Apostolic Palace ih tongawmi an si.\nSuu Kyi cu Pope thawn tu hi an tonawk hmaisabik a si. Hlan kum 20 laiih an rak pekmi Rommi sinak laksawng la phah in, Vatican City va tlawng phah ih Pope thawn tongaw an si. Pope Francis hi 2013 February ih an hrilmi a si ih Pope a vei 266nak a si.\nAung San Suu Kyi In Rome Rammi Sinak (Citizenship) Lak


Chin ram hriamkai pawl an doawk thu ah ZRA lam in hitin an rel ve - Falam Online Media\nChin ram hriamkai pawl an doawk thu ah ZRA lam in hitin an rel ve\nApril 29, 2022 April 29, 2022 Ni Hnem Sung\t0 Comments\nChin ramkulh, Tedim peng, Singlei khua kiangah CNA le ZRA ralkap pawl cu April 27 le 28 ah reilote an kapaw.\nDoawk thu thawn pehparin ZRA lam cun “kan ramri ah an lut ruangah kahawk mi a si. Kan lam ah hriam tuar an um lo. Netahnu khalah phungdan an pahbal cun a ṭul dan zirin kahdonak a um bet thei” ti`n internet cahmai ah an tarlang.\nCNA lam cun kahawknak san felfai in an rel lo ih, ṭuanvonei mipakhat cun “meithal thawm kan theih dan ah thazang 20 hrawng an si ding. Kan lam ah mithi an um lo. An lam ah mithi pakhat an um cu kan hmu. Minute 10 sung hrawng lawng a si ih doawknak fate a si” a ti.\nKan dung 2021 kum ah Tedim le Tongzang hrambun PDF/CDF sakhaan luhcilhawknak thu ah ZRA le SAC ralhraang dotu hriamkai ṭangrual pawl lakah hmuaw thiamlonak a um ih, cuih thu ah le thu puhawknak ruangah hriamkai ṭangrual pawl le ZRA an rak doawk dah zo.\nCNA le Dothlengnak boruak ih dinsuahmi hriamkai komkhawmpi Chinland Joint Defense Committee cun ZRA ralkap cu ralhraang an si ti`n an phuag zo ih Dothlengnak an hnaihnok cun a ṭul dan vekin kan kap ding tiah tukum April thla ah thu an rak suah zo a si.\nCJDC ṭuanvonei mipakhat cun “SAC ralkap thawn pehzawmawknak an nei mi kan thei ciang ruangah le SAC lamṭang an si nak khihhmuh ding fumfe kan nei ruangah ZRA cu ralhraang an si ti`n kan phuang nak san a si” a ti.\n← Ni 5 sung Tipithuanthum ah a hlomi Kawlram pacang an run suak\nBenjamin Sum in “Pathian Fa” timi hla thar a phuah suak dan maksak a rel →\nCNF Ke-kardan cun Chin Mipi Hiip thok\nMay 29, 2021 May 31, 2021 Ni Hnem Sung 0\nRalring : Falam CDM Committee in Pengpihuap thuthannak a nei\nJune 28, 2021 June 28, 2021 Ni Hnem Sung 0


Cangan Uhsi | VCTH\nHome » Cahram » Cangan Uhsi\nBy vcth on December 10, 2013.\nCangan ti hi thil thupi zet a si. Cucu zo cio khal ih lungkim mi a si ko. Asinan kan laimi mino ah hin cangan a zuamtu hi minung an tam tuk lo in ka hmu. Mino pawl ih tuahmi magazine, phunsang tlawngta pawl ih tuah mi magazine, biaknak lam ih tuah mi magazine tete pawl ka thlir tikah mino cangantu hnakin kum upa lam pawl ih cangan mi a tam sawn ringring.\nKeimah ka hmuh daan ah mino pawl hi ca kan ngan paih lo ti hnakin a ngan kan ngam lo in ka hmu. Cui ngam lonak in paih lonak, paih lonak in thiam lonak in sauhpi.\nThil hmuahhmuah hi a hram thok hi a har bik in ka thei. A liam cia kum 15 hrawngah hla phuah daan ka rak zir dah. Kan sayapa in hla pakhat cio in phuah ter. Cucu ka hrangah cun thil har tak a si. Sun ni vu ten ka teimak rero nan hla tluankhat hman ka ṭheh thei lo. Cutin hla tawi pakhat phuah dingah zarhkhat caan a rak cem. Cutin sunday school hla tete ka ngan thok, cule solo mal tete ka bei, cutin neta ahcun Chior tivek tla ka ngan, zarhkhat ah hlatawi pakhat si nawn loin zarhkhat ah Choir Anthem pi pakhat tla ka ngan, cutin a rak rem cang vivo.\nCangan tla cutivek thotho a si in ka ruat. Kan ngan ṭhang vivo ahcun a zia a rak um vivo. Cucu cangan lawng tla siloin ziang hmuahhmuah ah a si ko hmang ti aw!\nA hleice in Pastor pawl, tlawng saya pawl le Niangnganzii tama pawl hrimhrim cu casiar le cangan teimak a ṭul ngaingai. Ca na ngan ding tikah a silo bik in ziang na ngan ding ti cu na ruat a ṭul, a silo le ca na siar a ṭul. Cangannak in thu in ruat ter, ca in siar ter. Ca siarnak le thu ruatnak cun theihkauhnak a suahpi. Cui theihkauhnak cu mipi hmai ih thu kan sim tikah, tlawngta pawl thu kan zirh tikah a thahnem pi zet. Theihnak a nei lo mi Niangnganzii tama cun ram a hruai ṭha thei lo ding, cuvekin theihkauhnak a neilo mi Pastor tla in a kawhhran a hruai ṭha theilo ding ka zum.\nTuni ih mino cu thaisun hruaitu tiih an rak ti ṭheu bang in tuni ih mino pawl hi kan hmailam caan ih Chinram pi a hruaitu ding pawl cu kan si. Tu ihsin theihkauhnak in siseh, dengfel thiamnak (IT) in siseh kan tat aw nasa a ṭul. Zozo khal in sumpai cem lo bikih kan tat aw theinak hmun cu cangan hi a si.\n2 Responses to Cangan Uhsi\nLaiPacang March 6, 2010 at 4:34 pm\nE law… ka rak zuam vivo ke..\nHivek ih forhfialnak in pekmi par ah tamzet ka lungawi


Israel Leh Palestinian Buai Nak A Reh Thei Lo - Chinland Today Media\nNovember 22, 2012 4:59 am·0 comments\nNi 7 sung Israel leh Palestinian buainak ah Palestinian minung 105 an thiih, Israel minung 3 an thi. relzo vekin himi an buainak hi kandung tlawngkai ni 3 ih Israel ralkap pawlin Palestinian Hamas hotu pakhat an kahthat ruangih puaksuak a siih, tutiang ralthuam hmangin an kapaw rero laiih, Israel ralkap palwcun meithal leh raldo nak Vanzam hmangin tipi tlun ihsin Palestinian pawlhi an kap rero laiih, Palestinian pawl khalin rocket tamzet hmangin Israel ramhi an kap rero ve.\nAn buai nakhin zia umlam panthei hrihlo hman sehla Israel Cozah hotu leh Palestinian hotu pawlhin Egypt Cozah hoha nak hnuaiih an buainak reh dingih rualrem nak tuahtumtu pawlih hnenah an thil duhmi leh an dilmi pawl an thehlut veve zoih, Israel Cozah cun Palestinian pawlin rocket hmangih Israel an kahhi bansan haiseh la Israel khalin ralthuam hmangih Palestinian a kahnak hi a bansan veding tiah an tiih, Palestinian hotu pawlcun Israel thawi ceasfire tuah dingcun Israel in hmundangdang ihsi Gaza pannak lamzinpi in phihsak mipawl a on hmaisat a ttul a si an tivethung.\nIsrael leh Palestinian karlak buainak tireh nakding lamzin hawlin UN Secretary General, Ban Ki-Moon khal Egypt ram khawpi Cairo a thlengzoih,Israel Prime MInister, Benjamin Natanyahu leh Palestinian President, Mahmoud Abbas khal bia in an karlak buainak relrempi dingin a sawmih, US President Obama khalin Israel leh Palestinian karlak buainak ih rualrem nak tuahtumtu Egypt President Mohammed Mursi leh Israel Prime Minister, Banjamin Natanyahu bia in buainak tireh danding a relpi.\nIsrael leh Palestinian karlak buainak ah hin UN ih Russia ram palai Vitaly Churkin cun Israel leh Palestinian karlak buainak hi UN Security Council in thusuah nak tuah in a tireh nakding lamzin hawl dingih UN ih nawr a tumthu a simih, UN Security Council Member ram lakah himi buainak reh dingih Egypt Cozah in lamzin a hawl rero mihi a kalhki tum an um tiah Russia ram palai cun a sim. US Cozah cun Israel leh Palestinain karlak buainak tireh nakding lamzin hawl dingih US Secretary of State, Hillary Clinton cun Middle East ah a tlawngding tiah an simve.\nHimi laiah Turkey Prime Minister, Recep Tayyip Erdogan cun Israel Cozah cu Gaza ih mihuat thu rel lo Palestinian nauhak te pawlhman ralthuam hmangih kapcimit duhtu Tapung thiti dan vekih thilti ah a puhih, himi laiah Israel ralkap hotu, Yoav Mordechai cun Palestinianpalwih umnak an kah micu Israel hrangih mi hnawksak Hamas pawlih umnak lawng si tiah a simih, Israel cun a hrangih hnawksak leh ttihnung cu a ram humhim nakah a kapsiat vivo ko ding a ti. Palestinian Hamas pawl hin rocket 12,600 an neiih, hihi Iran tuahmi hlir an si. tuittum an buainakih Israel kah nakah rocket 842 an hmangzoih, cumi sungah Israel in 463 an kahthlak sak.\nIsrael Ralkap Pawlin Gaza Strip Ih Palestinian Pawl An Siim Murmo\nIsreal Leh Palestinian Buai Nak A Sosang Vivo\nGaza Strip Ih Sin Israel Ralkap An Kir Sal Zo


A Umpinak Thu Theihpinak - Chinland Today Media\nA Umpinak Thu Theihpinak\nAugust 4, 2012 2:55 am·0 comments\nBible Siar Ding: 1 Siang 19:9-14\nBiakinn cu tleunak in a khah ruangah puithiam pawl a sungah an lut thei lo. – 2 Sansiarnak 7:2\nPathian ih in umpinak (presence) hi zumtu hrangah bomnak covo hleice ka ngahmi (granted) tiih laak ding hi ziangtluk in so a ol?\nBawipa ih sunlawinak Temple sungih a hmaisabik a phuanlang awk hnu kum 400 hnu ahcun Israel mi pawl ih nunnak ah Yahweh Pathian ih umpinak timi hin hmual a nei thei nawn lo. An miphun in Pathian an hnong, asilole an taansan ruangah Pathian in Assyria le Babylon mi pawl ih raaldo nehnak ih sal cannak in thu a tthen. Babylon sal an taan lai ah Bawipa in profet Ezekiel hnenah Jerusalem Temple ihsin Pathian ih sunlawinak in a suahsan zia langnak (vision) a hmuhter. Pathian ih minung pawl in A umpinak ih hlawknak an hloh a si.\nTuni zumtu kannih nunnak ah teh ziang kan bang? Kawhhran ih kan biakkhawm tikah Cungnungbik Parthian thinlung takih bia ding le thangtthat dingin kan feh taktak maw? Asilole zumtu kan khawm awknak hmun ah Yahweh Pathian ih umpinak atak in kan tep maw? Pathian in in umpi rori a si ti theihnak le thlangamnak teh kan nei maw?\nNitin kanmah pumpak Pathian thawn pawlkomnak caan daite (quiet time) kan hman tikah kan thlacamnak le Bible kan siarmi in Pathian aw kan thei ringring maw? Asilole Pathian ih uknak huham umnak khaan sungah lungawinak thinlung thawn zumtu ih kan covo hleice caan ttha hmang dingin kan lut maw? Amah cu kan hnenah in umpi ringring a si, kanmah ih kan theih khal ah theih lo caan khal ah!\nIsrael mi pawl cun Jerusalem cu Yahweh Shammah, Bawipa cu Khinah A Um (The Lord Is There) tiih an kawh ding Ni a ra thlenlai ding kha an hngak cuahro. Christian pawl hrang ahcun “Bawipa cu Hinah A Um (The Lord Is Here)” a si. In umpinak ih ahleice covo asilole Pathian umpinak ih hlawknak hi sunloih in kan hmangfuh thiam maw?\nYahweh Shammah, Jesuh Khrih thawngin Na umpinak thianghlim sungih luh theinak covo hleice i pek ruangah lungawithu ka lo sim.\nA liam ciami zarh kar khat sungah Yahweh Pathian ih umpinak ka covo hleice hnaihnoktu ziangmi so ka nunnak ah ka umter?\nPathian Umpinak Covo Hleice\nA Hmin Sungih Rinsannak\nBumnak Theihpi Duh lo


Mi Theih loh Mi Sr. Gen. Min Aung Hlaing ih thunthu – My News\nMi Theih loh Mi Sr. Gen. Min Aung Hlaing ih thunthu\nadmin June 3, 2022 Leave a Comment on Mi Theih loh Mi Sr. Gen. Min Aung Hlaing ih thunthu\nTuih Myanmar ram thuneihnak latu, ralkap hotu bik Sr. Gen. Min Aung HLiang ih thuanthu, a nu leh pate thuanthu, mite theih hlawh loh tak thenkhat Mizzima media-in a puansuah mi hi vun tarlang ta ding.\nMin Aung Hlaing nu leh pate cu U Khin Hlai leh Daw Hla Mu te an si ih, Tanintayi region, Dawei khaw suak an si ih. An umnak cu Dawei Phayagyi lamzin hmar lam veng, Shwe Taung Saa lamzin ih in ding thiangah an khawsa theu a si. Dawei a thlen cun cu mi in cu a a pal teng teng theu, Thuneihnak a lak hnu lawkah U khin Hlaing sungte, cu ih um pawl an sahimnak ngaihtuahin hmun dangah an thawn ter a si tiin tualcung mipawl cun an sim.\nCozah education department-ih tuan a nu leh pate cu Magway region, Minbu khuaah an thawn aw ih, kum 1956 July ni 3-ah Min Aung Hlaing cu a suak ih. A nauhak lai ih an koh dan cu Pho Ta Aye tih a si, mipa pathum, nunau pahnih an nei ih an unau cu panga an si ih, ani cu upat dan dawtaw in a palinak a si.\nA pa cu paci zuksuai thiam U Khin Hlaing cu Minbu khua ih sin Mandalay STDC scince school-ah Painting department director-ah an ret ih, kum 1961-ah an thawnaw ih Min Aung Hlaing cu Mandalay primarty school-ah a lut ih, kum 1966 tiang a zir.\nA pa U Khin Hlaing cu education department ih sin contruction department-ih zuk suai thiam, lem ker lam department-ah an thawn ih, Mandalay ih sin Yangon lamah an thawn kum 1967-ah Min Aung Hlai cu Yangon High school no. 1, Lahta-ah a zir zawm leh ih, kum 1972-ah phun 8 a pass ve.\nCumi lai, Yangon-ih an umnak cu Sule central fire department kawt building pakhatah an khawsa ih, General Ney Win-in thuneihnak a lakh hnu, mipi thil neih mi an lak sak mi lak ah cu mi building in khal a tel ve a si.\nPhun 8 a pass hnuah Min Aung Hlaing cu Yangon University-ah Law lam zirin kum 1974-ah Military Academy (University)-ah Officer training weekly no. 19-in a lut ih, Pyin Oo Lwin-ah a zir zawm a si.\nA nauhak laiah an inhnen pakhat cun, “Min Aung Hlaing cu a unau pawl lakahah a lungruh bik a si,” tiin Mizzima a sim.\nA pa U Khin Hlaing cu construction department, Painting director a si lai, ah pension ding, kum 2 hrawng a um lai ah department sungih hnuaitute pawl cun signature campaign neiin an hek ruangah, a hna a chan ih. sinan, cumi laiah Construction Minister Colonel Sein Win tanpinakin pension cu a hmu sal a si.\nKum 1962-ih thuneihnak latu General Ney Win-ih Revolution Council-ih member rak si zo mi Colonel Sein Win cu kum 1964-ah Revolution cozah hnuaiih Public Work and Housing Construction department hotu (Minister) a rawn si ih, U Khin Hlaing Ministry department-ih a tuan theinak bik cu Colonel Sein Win ruangah a si.\nMinister tiang si thei mi General Sein Win cu Mawlamyine khuaih suak si hman sela, Dawei-ah a nauhak laiihsin a um dah lo ih, Min Aung Hlaing pa U Khin Hlaing cu a hun tawp zikte lamah Pago khua ShweTaHliaung hnu lamih in pakhatah mi theih hlawh lo takin a thi a si. A thih hnuah amah thawnih pehzawmawknak nei ih a sim mi nufa cu puithiam rawngbawl dingin an pum anpek awk thu a rualpi pawl cun Mizzima an sim a si.\nSayapa Salai Pa Biak CNO/CNDF Defense Secretary in ram sung ram leng mipi hnen ah thucahnak →\n← Kalaymyo township sung ih dokahnak suakah Military council ralkap 7 an thi ih; PDF lamah 1 a thi


Fale Pa 4 Nei Hnu Mipa Khop Thei Lo Nu ( Kum 35 ) Pakhat, An Pa 2 In Thawng An Thlak .. -\nFale Pa 4 Nei Hnu Mipa Khop Thei Lo Nu ( Kum 35 ) Pakhat, An Pa 2 In Thawng An Thlak ..\nMai Sofia October 22, 2020 0\nFale pa 4 nei hnu , Mipa khop thei lo Nu ( Kum 35 ) pakhat, a sualpi tah Mipa thawn an pa 2 thawng an thlak zo tiin thuthang theih asi.\nMandalay ramtthen , Malai myone Yakyi kumg khua ih um tazaacuai tu pa cu a hlan kum 15 lai ihsin Ma Khin San Aye thawn innsang an din. Fale pa 5 an neih hnu a Nupi cu mipa dang hawl in an tthua aw ringring ruangah Ma Khin San Aye cu a pasal in tazaa a cuai ..\nTu naite October nu 15 ah a Nupi Khin San Aye cu an mah khawpi tlang Mipa San Myit Mawng thawn an tthua aw lai rori a hmu ih khua ihsin a tlan tiin theih asi. Khin San Aye ih Pasal U Myit Naing cun a mah thawn legal ih tthenaw lo,\nMipa dang thawn an tthua awk ruangah Khin San Aye cu tazaacuai asi ih khatlam khal Nupi nei rori Nupi dang thawn an tthua awk ruangah tazaacuai asi ve. Cui thu pawl cu October ni 18 daanthutthennak zung ah rel asi.\nMah Khin San Aye kUm 35 le a tthua tak U San Myit ( Ko Lay – Kum 31 ) cu Malai palik Sakhan ihsin Pah 279/ 2020 – Nupi pakhat, Pasal pakhat timi Upadi Puk mal 13 in an kai zo .. ( Mino na nana a duh deuh si pei cu ..\nPrevious Post: U Han Ih Relnak Ahcun Kawlram Tihphan Ding A Tamtak .. Kharih Zumtu Pawl Thlacam Cio Uhsi ..\nNext Post: Hlasak Thiam Alex Ih Fanu Dora Alex , Covid-19 Virus A Suan.. Positive Asi ..\nYangon : Falano Pakhat Rinlopi A Tluk ..\nMyanmar Rampi Tamatah(President le Vice – Tamatah(President) An Hrilmi Minung 5 .. ။\n2020 Kum Hrilawknak Ah NLD An Nehnak San Bik.. ( lole ) Ralkap <-> Mipi <-> Cozah An Pehtlai Awknak A Siat ..\nShan Ramkulh, NLD MP Thah Tuar U Htike Zaw In Ral Atam, Thah Tuar Tiang Ton Ding Thu A Thei Cia ..\nZuknung Hnihsuahsai Minta U Moe Di , Covid Virus A Suan.. Positive Asi..\nAmerican Cozah Nih Donald Trump Parah Tazaacuai Ding Pa 6 Thawn An Hngak Ih Fala Pawngsual Khal A Tel..\nYangon : Dagon Sikkan Myone Ih Buainak Ah Nauhak 10 Covid Virus An Suan ..\nRalkap Hotu Pu Min Aung Hlaing, Rampi Counselor(ruahnak pe tu) A Tuan Tengteng Ding..\nTu Naite Yangon – Mingkaladon, Pale Lansungah Pacang Pakhat A Tlu An Hmu..\nTu Naite Yangon – Pale Myone Ah Rulpi Pakhat An Kai Ngah Lala ..


Lailun kiang hramlak Lo sungih an cinmi celreng cu rukru pawlin an ruk sak – Buannel News\nLailun kiang hramlak Lo sungih an cinmi celreng cu rukru pawlin an ruk sak\nSeptember 25, 2018 Buannel News Chin News, Latest, NEWS 0\nFalam peng Sunthla ram Lailun kiangte ih Rev. Lon Thang in an Loram sungih a cinmi celreng pawl cu September 21 sun ah an firsak tiah theih a si. Rev. Lon Thang hi Chin Christian Institute of Theology (CCIT) (Ahlan ih ZTC) Bible tlawngih zirhtu pakhat a si. An Lo ih an cinmi celreng firtupawl hi zo an si timi fiangten theih a si hrih lo.\nRev. Lon Thang ih Loram hi acres 2 tluk lai khat in celreng a rak cingih, celreng a tum deuh deuh pawl hril tahrat in rukru pawlin an rak ruksakmi a si ih, cuai 600 ihsin 800 karlak hrawng an ruksak tiah theih a si.\n“Celreng hi thlanglam Laitlang ah tla cun nasa ten an cing ciamco ih hlawknak tampi an ngahmi tla mithmuh theih rori a si zo. Falam khalah cing in nei cio sehla sumlut tampi ngah a theih a si timi langternak hrangah tiin 2010 lai ihsin Lo ka rak tuah thok ih 2013 ihsin celreng pawl ka rak cing thokmi a si” tiah Rev. Lonn Thang cun Chinland Herald hnen ah a sim.\nTufangte hi celreng man a ṭhat laifang a si ih cuai khat ah Ks. 6000 hrawng a si ih, cuai 800 ahcun Ks.6000 zin ih ṭuat cun ting 48 rori a si. Rev. Lon Thang ih Loram sungta celreng an ruksakmi hi ting 48 man zat lai a si. Celreng a ṭhatnak le a tum deuhdeuh pawl an hril ih an firmi a si.\nFalam peng le ramsung ah ramsa ih siatsuahmi si fawn lo, meisa ih kangmi si fawn lo, minung rori ih siatsuah le firsak ruangih hivek sunralnak thlengmi a si ruangah zozo khal ralring cio dingin le a firtupawl hi khaw senpi in hawl cio tlak a si. Chinland Herald\nTlangleng lamzin laifang ih tlami naute runsuaktu tlangval; VIDEO\nVideo thaw rorin ka hmuh hnu lawngah ka zum; VIDEO


Hiti Vek Nunau Na Tawng Asilen Nupi Ah Neih Tum Tengteng Aw !!! – Meifar\nLeitlun kan damsung kan koppi ding kan hawl tikah pakhat le pakhat mizia milaw a ṭul vekin hitivek nunau na rak tawng asilen nupi dingah rak nei tum awla na ti suallo ding.\n(1) A nunpum na parih hngat aw tu le lo rinsantu, duhdawtnak cun midang nun a thleng danglam thei vekin mi pakhat ih duhdawt mi si khal thilṭha zet pakhat a si. Asinan innsang pakhat din ding cun duhdawtnak lawng a tawk lo ih nangmah lo rinsan zettu leh na sinak, na thiamnak parih thazang lo pe ringring theitu nunau na tawng asilen mi vanṭha na si zo.\n(2) Na thinhengnak lo daiter theitu: Mi zokhal thinsaunak in a daih lo cin cun thinheng thei kan si vekin na duhdawt mi in na thinheng zet laiah thinharnak lo pe deuhdeuh tu silo ih thindai dingin a lo tuah theitu kha thei ringring aw.\n(3) A lo rin zettu nunau: Mi pakhat par ih kan rinnak a hloh cun rin lehsal ding cu thil harsa zet a si, cu vekin pakhat le pakhat karlak ah rinawknak hi thil thupi zet khal a si. Na duhmi nunau ih rin zet mi na si cun mi vantha zet na si.\n(4) Na sungkua unau duhdawt thiamtu: Na duhmi nunau in nangmah a lo duhdawt vekin na sungkhat unau a duhdawt thiam ve a si ahcun nupi ding ah nei tengteng aw.\n(5) Na tikcu caan a lo ngai pawimawh saktu: Nunau țhenkhat cun an duhmi mipa thawn can tamsawn hmantlang an duh țheu nan na duhmi nunau in nangmah bulpak hrang caanṭha a lo pe ih na tikcu caan a lo ngai pawimawh sak asile mi vanṭha na si.\n(6) Na zanmang na tumtahmi ngai pawimawhtu: Kan nun ah mi hlawhtling kan si theinak ding ahcun kan kiang umtu ih thapeknak khal arak thupi zet a si. Na duhmi nunau in na tumtahnak pawl ngai pawimawh ih na hlawhtlingnak ding hrang duhsaknak tam zet thawn thazang lo petu a si ahcun nupi ah rak nei tengteng aw.\nMizoram Ah Chin Raltlan A Thlaiaw That


Rakhine Fala A Hnaṭuannak Ah A Kutzung 4 A Tan, Company In Ting 10 An Pe Tum Ih An Cohlang Lo – Meifar\nRakhine, Baungdut khua ih um fala kum 23 mi Ma U May Win cu Yangon, Shwepyithar Township ih Fukuyama Garment Factory ah hnaṭuan in aum. March 30 sun ih an hnaṭuan laiah an hotu in a hnaṭuanmi si lo, midang hnaṭua bawm dingin a fial.\nCutin, a ṭuandan mi siloin hna a ṭuan rero laiah a cangsual, cet in a kutzung a ei ngah ih hliamhma nazet a tuar. Insein KBC Hospital ah an tlanpi hngal ih a hliamhma a bese tuk ruangah a vorhlam kutzung 4 cu an tansak.\nCumi hnuah hnaṭuan thei nawn loin an khua lamah a tlung, an company in ting 10 an pe tum nan a nulepa in an rak cohlang lo. Ma U May Win cu an innsang cawmtu a si ih a kutzung 4 a bul ruangah hna a ṭuan thei nawn lo ding.\nHringtu a pa in “Kum 2 lenglo a hnaṭuannak a si, kan buai zet phah. Zangnadawmnak cu in pek tengten a ṭul, mani ah cetzung manager in in phone ih ting 10 in pe tum nan, cumi cu kan cohlang lo” a ti.\nMa U May Win in “Zangnadawmnak zianghman kan ngah hrih lo, cetzung lamin na dam ṭha asilen hna na ṭuan theisal in ti nan hna ka ṭuan thei nawn lo ding. Ka vorhlam kutzung a si bet ih hna ka ṭuan thei nawn lo ding” a ti.\nMyanmar daanhrampi ah hnaṭuan lai caan ah an cangsual ih piangsualnak a thleng asilen company in zangnadawmnak le thilṭulmi pawl an zoh thluh ding timi daan aum. Rakhine National Network le Western News in bawm dingin an company cu an pehtlaih tum rero lai.


Traning Video Clips - FALAM CHRISTIAN CHURCH OF INDIANAPOLIS\nFCCI > Sermon and Taining Video Clips > \nTraning Video Clips\nFCCI Youth Training: Jan 2nd, 3rd, 2009\nIa.. Mimal thuanthu zohsalnak:\nMilai pitling zo khal in kan suahkeh mizia le thuanthu in in tuahcawp mi lungput mizia le nuncan ziaza kan neih mi pawl kan theih awk asile midang par khalah an suahkeh mizia le thuanthu in a tuahcawp mi an nuntu mizia le lungput pawl theihthiam nak sangbik kan nei thei theu asi.\nHruaitu cu zo asi?\nIb. HOtu/Hruaitu cu zo asi ih ziangvek mizia le sinak a nei?: Hotu/Hruaitu sinak, mizia, lungput le cangvaihdan a phunphun lakah a tthangso rero mi leitlun tlan zuam awknak lakah a felbik tha bik in kan tlan ve thei nak ding hrangah theih tul mi tete sim asi.\nIV. Sawiselnak: Criticism:\nSawiselnak hi khrihfa pawl lak khalah Satan hmanrua ttha bik pakhat asi ti asile a sual lem lo ding. Sawiselnak phunphun, ziangruangah mi sawisel tu in midang a sawisel, sawiselnak ih ttobul, le sawiselnak cu ziangtin kan hmaiton ding, timi thu pawl zirh asi.\nPawlkom, abur in hnatuan ruangzing dan: Pawlkim in siseh, a bur in siseh duhnak bangaw, tumtah bang aw mi ttuan suak dingin hmalak tlang tikah ziangtin khuakhan le tumtah mi ttuansuak dan ding ruangzing tikah zapi hlawknak le awlsam bik asi ti thu zirh asi.\nVII. Communication skills:\nPehtlaih awknak: Nitin te kan kiangkap milai pawl kan pehtlaih ringring vekin ttong in siseh, ca in siseh, taksa cangvaihnak in siseh kan pehtlaih mi pawl hrang ah le a pehtlai tu khalin ziangvek theih tul, le zohmawi hmasawnnak asi timi thu le thu ngaitu ttha, zawnruahnak thawn midang thungai thiam dan ding thu pawl zirh asi.\nKalhki awknak ihsin rualrem awknak: Kalh awknak lak ihsin ziangtivek in remrual awknak neih a thieh ih ziangvek cinah remrual a theih ih ziangvek cin ah rem awk a theih lo, ziangvek dinhmun ah mah lam tthum awk a tul ih ziangvek cin ah raltha zetin feh a tul, ti thu pawl zirh asi.\nIIa. Team Building I:\nPawlkom, a bur in um khawm tikah theih ttul mi: ABur in um khawm tikah theih tulmi, mibur tumtah hlawhtling dingin ruantlang ten fehtlang thei dingin theih tul mi le leitlun milai pawl hmasawnnak hmanrua thu pawl zirh asi.\nIIb. Team Building II:\nPawlkom, abur in um tikah theih tul mi:\nThuthluknak tuahdan phunphun: Thuthluk (decision) tuah tikah duhnak bang aw lo, kalh aw lak ihsin ziangtin thu thluknak tuah tikah rualrem ten fehtlang a theih dingih mi tambik hlawknak le lungawi nak tuansuak theih asi timi thu zirh asi. Democratic, autocratic, consensus, decision making thu pawl zirh asi.\nKawhhran dindan a phunphun


Meithal Kap Panda - Chinland Today Media\nMeithal Kap Panda\nJune 12, 2010 12:55 am·0 comments\n2 Timote 2:1-15\nA hnattuan a zahpi lotu le Pathian thudik thuthangttha cu dikzet ih a simfiangtu si dingah Pathian lungkimnak ngah dingin zuam aw.\n– Ezra 3-5\nLynne Truss in Eats, Shoots & Leaves timi a cabu sungah tulai san cangantu tampi in puntuation – colhlawknak (comma) le cemnak (fullstop) dik lozet ih an hmanmi pawl langter duh ah hiti’n a ngan: Panda savom pakhat cu lakphak dawr ah a lut ih sandwich (ataa hngiat pawnghmuk) timi sang a cah ih a ei. Cuih hnu ah meithal a suah ih a kap. Dawrkiltu in a sut tikah Panda in a siartermi ca cu: Panda, a tumzetmi a dum le rang cokrawi awmi savom vek hnawifawp ramsa, Tuluk ram um a si. A ei, a kap ih a feh (Eats, shoots and leaves) ti’n a si.\nEi timi ttongfang dungih colh lawknak comma (,) a retmi hin hih catlang ih a sim duhmi thu a thlengh ttheh. Shoots timi hnah no cerh le leaves timi thinghnah cu a kap (shoots) le a feh (leaves) ah a sullam an thlengh aw. “Panda savom in hnah no cerh le thinghnah pawl a ei,” ti-ih a sim duhmi cu, “Panda savom in a ei, meithal a kap ih a feh,” tiah a cang.\nBible zirzoi tikah tla hiti vekin a simduhmi ihsin pial sual ding hi phaan a umzet. Paul in, “Pathian thudik thuthangttha cu dikzet ih a simfiangtu si dingin zuam aw” (2Tim. 2:15) a ti. Himi zawn ahhin dingzet in hluah thawn thing a attu lettama a tahtthim. Bible ca theih fiangnak dingah tikcu caan ttha te’n pek ih thlacamnak thawn Thlarau Thianghlim ih theihternak dil a ttul thu a sim duhmi a si. Lailan le dik te’n thudik zirh ding ti a sim duhmi a si. Pathian thutak cu a sinak vek cekci ih theihthiam ding le midang pawl va simzirh ding cu zumtu kan zate ih co-u pek (priority) dingmi a si. – Dennis Fisher\nPathian thutak hmaante ih theih le sim\ntaimak le ralrin a ttul;\nCuruangah na tikcu caan pek aw,\nCuti’n thutak cu phuan a si ding. -Hess\nBible zirnak ah nangmah le nangmah pe aw awla\nna nunnak hrangah Bible cu hmang aw.\nNitin Taimak Suahnak


Ka Nun Thleng Tertu Max | VCTH\nKa Nun Thleng Tertu Max\nHome » Cahram » Ka Nun Thleng Tertu Max\nBy vcth on June 17, 2013.\nA tikcucaan cu ralpi II lai a si. Mi farah tuk ka rak silo, duh tawk nung, ei in thei dinhmun ka si. Inn kil tu ah German Shepherd/Alsatian ui cang pakhat ka nei. A hmin cu Max a si. Ka duhdawt zet vekin, in duhdawt zet ve. Duhdawt ti men lawng siloin ka parah a rin um zet.\nRalpi II cun kan khua Berlin cu lak ding um lo in a siat ṭheh. Ka inn le lo tla lak ding a um nawn lo. Rawl khengkhat hrangah caan tampi mi thawn kan hau aw, kan too aw. Ralpi ruangah keimah lawng zonzai siloin mi hmuahhmuah tla an zonzai, cu vekin ka Max tla cu a zonzai ve nasa. Rawl ṭhiṭha in a ei ngah dah lo. Ka zangfah zet nan ziang ti ṭha. Cutin Max cu ka kil khawi thei nawn lo. Ka tan san. Netabik ka hmuh tiangah cu a thi hrih lo nan a ṭawl zet. A hnak ruh tla a lang ṭheh zo. Rei hlan ah a thi cing ding ti ka zum.\nCutin ka nunnak cu sikpiat, beidong in, fir le rukru in ka cawm aw. Ka ruk ngah sun ten zu ka in, nuam ka cen. A cem in a thar in ka ruk sal. Cutin tikcucaan cu kum 6 lenglo a rak liam.\nVoikhat cu milain zet inn ah Rukru ding in ka pok. Zaan ṭim a si. Sangkate in ka lut. Sui le Ngun tampi ka ngah. Ka suak lam ah tla zo hman in in thei lo. Nan sangkate tang ah an ui cang tumpi a to ka hmu. Ka ṭih ka thinphang. Ka zoh, i zoh. Ziang ah in bo lo ti ka mangbang. Cutin nuam teten ka feh, nuam teten in thlun ve. A mei a zap. Hnauh aw te thawn pacang pa a ṭap. An ui cang cu keimah mifir pa lungawi zet in in hmuk. Cutin ka umnak Lilawn tang ah in thlun. Kei tla ka ṭap. Mi sual mi santlailo ka sinan Max hrangah cun a pakhatnak ka rak si lai. (Vanṭhatnak ah Max cu ka tansan hnu ah Milain pakhat in a rak sar ih a rak cawm.)\nRintalk a si zet mi Max in ka nun in thleng. Kei tla hi ti ruk le fir ih um, zu ri sa bah ringring ih um hi a dikmi a silo ti i ruat ter. Cutincun, ti ka bual, ka sam ka hriat, khuasung ah fir ding siloin hnaṭuan hawl ding in ka pok, ka Max thawn.\nPs: Zarhpi sun Pastor pa Sermon mi thuṭhimnak a pe mi a si, remcang daan ih ngan sal mi a si.


Kum 16 Mi Salai Phun Za Mang Cu Denmark Rampi Aiawh In Bawlung A Sit Ding – Meifar\nChinram, Matupi khuami Salai Phun Za Mang cu aumnak Denmark rampi aiawh in bawlung a sit ding.\nJanuary 25, 2005 kum ih piang Salai Phun Za Mang cu an innsang in Denmark ramih um an si ih a nauhak lai ihsin an tlawnginn aiawh in bawlung arak sit ṭheu. Kehlam le vorhlam ke a hmang thiam veve ruangah a hminthang zet.\nDenmark bawlung team picang Esbjerg FB ah aum ih tu’ahcun Denmark U-16 ih lek dingin hriltling a si. Denmark rampi aiawh in a lek thlang dingih June 3 le 5 ah Portugal U-16 thawn Purtugal ram ah an lek ding.\nKehlam le vorhlam a hmang thiam veve ih tu’ih aleknak cu hmaitlan, kehlam ah aum. Premier League Club Liverpool ih lek thei dingin a zuam rero lai, Denmark U-12 ah hriltling arak si zo ih Denmark’s Got Talent khalah a tel zo.\nCongo Meitlang Puak Ah Minung 32 An Thi, Inn Le Lo Tampi A Siatsuah


Ziang ruangah Thin a Car? | Radio Veritas Asia\nInnsungsang le harhdamnak lam thawn pehpar in ziang ruangah thin a car ti mi thu\nThincar ti tikah zuu ruangah tiah kan ruat theu. Hi mi hi a sual lo. Ziangah tile zuu cu thincar nah nak thuhla pawl sungin langhngan bik mi ih a tel ruangah a si.\nAsinain, veikhat hman zuu in dah lo tu pawl khal an thin a car thei. Voikhat khat cu nunau nauhak deuh pawl khal rin lo pin an thi. Ziangah tile thincar ti tikah “ai hi nu cu zuu hman a ini dah lo pi” tiah an sim theu.\nA si ko. Zuu in lo nain thincar dan tampi a um. Cu pawl cu ka run lo sim ding. Hmaisabik ah thincar ti mi cu ziangvek a si ti ka rung sim hmaisa ding.\nA ngaingai ah cu thin ti mi cu ziangziang khal a tuar tu sunglam thilri a si. Cell pawl a siat khal le a mah ten a rem tha aw thei sal. Taksa sungih tur pawl khal a hrial sak. Curuangah mai thin tan in midang pawl hlu a ngah. Hlu ih caan a rei le a khat thei sal.\nThincar ti mi cu thin kha tu le tu naa dingih tuah ruangah a si. Rem sal hman ngah nawn lo tiang in a siatsuah. Hi mi a can tikah thin cu a siat ih hmasii pawl ah a cang.\nHmasii pawl thawn thinlung in ziang ti kawng zawng khal in a hnatuan a tuan thei nawn lo. Curuangah thincar ti mi a can nak a si. A car mi thinlung cu a hak ih a com theh.\nCuruangah ahara pawl a tel mi thi pawl ah thihri pawl in a kir mi in thin kha a kir sal thei nawn lo. Thin a car tikah cunt hi pawl cu thihri sungah an kom ih thi a thang.\nCuruangah portal hypertension tiih kawh mi thi thang pawl a tam mi harsatnak a lang ih pumpi le ril tluan ah thihri pawl a phaw. Tahthimnak ah rawl dawlh nak tluan a thlilng ih dola pawl a suak.\nThincar ngah nak thuhla pawl\nZuu in nak\nZuu in nak a rei deuh deuh ih a tam deuhdeuh cun thin siatsuah nak a tam deuhdeuh si ko. A kum kum ih in tikah le thincar ding nak khal a tam deuhdeuh. Nunau pawl cu mipa pawl ai in zuu tuar thei nak tha a mal sawn.\nThinthling taksa aihre (B puu, C puu)\nThinthling B puu, C puu pawl in thin cell pawl a siatsuah ruangah a rei vivo cun thin cu rem a theih nawn lo ih hmasii pawl ah a cang ih thin a car nak a si.\nThin thau ih khuh nak\nZuu ruangah si lo in thau tuk ruangah siseh, thi sungah thau pawl a tam caan ah siseh, metabolic syndrome ruangah thinlung thau ih khuh nak a cang thei. Hi mi ihsin a rei tikah thin a car thei.\nTandaat pawl hmunkhat ih kom awk nak (haemochromatosis)\nKawlram ah tandaat tam hnak in tan data mal mi a tam sawn. Ahara kim lo in nunau pawl khal an dan ruangah tandaat daih awk lo nak a cang thei.\nTandaat tam ti mi cu hi ram ah cun talasimia nat nei tu pawl ah hmuh a theih. Kum reipi thi thun nak ruangah taksa sungah tandaat a kom aw ih thincar lawng si lo in a dang taksa sung thilri pawl khal a siatsuah.\nCoppa pawl hmunkhat ih komawknak (Wilson’s disease)\nA cang tuk lem lo mi sungkua nat ih a ra mi nat nak a si ih taksa sungah Coppa pawl in thin, thluak thawn a dang taksa sung thilri pawl ah an kom aw. Thin ah cun thin cell pawl a siatsuah ter thei ruangah thin a car thei.\nTuar thei nak tha in a do thei ruangah thinlung a siatsuah (Autoimmune hepatitis)\nHi khal hi thil harsa zet mi a si. Tuar thei nak in a siatsuah ih thin tu le tu a do sal. Tu le tu thin a thling le a rei veivo cun thincar tiangin a cang thei.\nHnit thlin nak\nHnit thlinnak cu lungto a um ah siseh, cun nat hrik a luh ah siseh hnit a thling thei. Hnit a thlin nak in thin tiang a thlen thei. A thok nak ah cun thlin hrawng lawng a thling ding. Asinain, a thling mi tha ten dam ter lo a si le thincar tiangin a cang thei. Curuangah hi mi khal hi ralrin tul zet mi a si.\nSiivai le Chemistry thilri pawl\nSiivai pawl ah cun methotrexate tiih kawh mi Cancer sii pawl, isoniazid tiih kawh mi TB sii pawl in thin a siat suah thei. Curuangah hi sii pawl pek hlan ah thin in tha ten hna a tuan maw tiah a cek.\nInn ih hman mi sii cu parasitamol a um ko. Asinain, mi menmen pawl ah cu zianghman a cang lo. A hlan ihsin a tha o ah cun ralrin a tul.\nA dang pakhat cu Aflatoxin tiih kawh mi a mawr mi pawl a si. A mawr mi hnakphek pawl, bee pawl, vainiim pawl ah hmuh a theih. Cu lo dang pawl ah khal a mawr mi kan kiang kap ah kan hmu thei ko. Curuangah Kawlram ah hnakphek ei lo le bee ei lo tu hi mal te hrawng lawng a um awk ruangah tih a nung nasa. Curuang ah a mawr mi a um le um lo kan ei mi tinkim hi tha ten hril ih kan ei a tul.\nThincar cu zu lawng ih cang mi a si lo ti cu kan thei cio ko ding. Cu hman ah a dang a can dan thu pawl a tel hrih lo. Kawlram ah thincarnat hi a mal lo.\nZuu ruangah le thinthling, taksa aihret ruangah a cang tam bik. A dang thu hla pawl ruangah thincar thei ti thei le cang lo dinah mai ti thei tawk in humhim tlang uh si.\nCuruangah thincar kan ngah lo nak dingah a mawr mi hnakphek, bee, hmuk pawl le a dang kan kiang kap ih um mi a mawr mi pawl ei lo dingah ralring cio uh si.\nTui ka run sim mi cu Siivai thiam nak lam thawn pehpar ih zoh fel tu Dr. Phyowai Lynn ih sim mi le Dr. Htet Htet Zaw Win ih ngan mi thawn pehpar ih kan run sim mi a si.


Falam le Keimah (1) - Chinland Today Media\nFalam le Keimah (1)\nFebruary 7, 2017 11:42 pm·0 comments\nKei hi khawte fa, Aikawn tlang liam Darteti ih suak ka si ih phun li ka kai thok tiang ah Falam ka hmu hrih lo. Asinan ka u le ka pate pawl Falam ah inn hlang in tlawng an kai ttheu ih an hung tlun ah thil in sum ttheu ruangah “Falam ihsin hung tlung” timi hi kan a rak sunglawi zet. Falam ih tlawngkai ve tla cu ka rak cak ttiattia.\nTlawngpit ah khua hung tlung in khua ih nauhak pawl mutthai sum ciamco ih sunlawizia hi khawpi um pawl in an theih ve lo mi nun pakhat cu a si ve.\nPhun li ka kai kum ah Vankau veng ah inn kan lei ih inn thar apnak ih telter ve ding, le a hmai kum ihsin Falam ih tlawngkai ve ding ka si ruangih Falam i hmuh ciater duh thawn, ka pa in Falam ah i hruai.\nKan khua ihsin Aikawn tlang ah kan so, cuisin Rih zin zawh in Tlauhmun ah kan suk, Cerhmun ah kan so sal ih Tlairawn va ah kan suk sal, cutawk ihsin Zathlir Bangla le Surbung ah kan so lala ih, Laimual ah phei sal in, ke rori’n kan feh. Kan khua le Falam hi peng 27 ih hla a si.\nZingpit in kan pok. Cerhmun ah suncaw kan ei. Zathlir Bangla so cin cun ka ke kar a sawt thei nawn lo. Surbung kan thlen cun ka ke an thling liailiai. Cop le cop ah cawlh ka dil. Ka pa amah lawng si sehla khawthim hlan ih Falam thleng ding kha Laimua kan thlen ah khua a thim.\nKan feh vivo ih Hakha zin pial kan thleng. Cumi cin cun mawttaw ton ding an um phahphah. Rih zin ih jeep bak hmu dah lo khawte fa hrang ahcun mawttaw danglam taktak hun hmuh cu bang a reh sualso thei. Diesel phur mawttaw hman hi a rak ropi em! Asinan mawttaw an liam cun ke na cu amah kel ah a cang lala!\nFalam kan run naih vivo ih Lampa, Matubuk tluan le khawtaw lam tthenkhat an rung lang. Inn tin an tleu serser! Khawte ih zinan meifar lawng rak hmu ttheu ka hrang ahcun an mawi tuk! Hi rori hi maw khawpi an ti! Ti tlak a si!\nKhaw sung kan rung lut. Thirleng an vak rero. Tlawng cabu sung lawng ih ka hmuh dah mi kha a tak in ka hmu. To theih ti ka thei cia ko nan ke hnih lawng nei mi tlu lo ih an to thiam cu mak ka rak ti thotho.\nKa pa in thirleng ih in pahlonak ding ah ka kut in i kai. Taktak ahcun ka ke na tuk ih ka feh cak thei lo mi i hnuk phah khal a si. Ziangah a lo paw lo in ti men thei.\nA ngah lo. Kannih khawte mi Falam ih tlawng rengreng cu inn lam hrangih thil ttul leinak ding ah Falam ih zuar ding mi thilri phurh thei ceu ih phurh ringring a si. Ka pa khal thla cem ih tlawng saya hlawh a suah khalle cuti’n thil a phur thotho.\nTlunta zin in kan feh vivo ih Awmpui vakua kan thlen in tlunlam ah kan kaiso. Cuti’n minute malte sungah kan inn cu kan thleng.\nZan cu ka bang tuk ih thuah hnih-thum lai in ka itthat ding ka zum. A thaizing ka hung tho. Inn sawmnga khua bak hmu dah lo keimah khawte fa cun kan tukvirh ihsin mitberh hnul phahte’n Falam cu ka vun cuan ih . . . .\n“Maw Falam. . . na dam maw?”\nMore from my siteThlengawknak A Thleng Rero Mi Kan Hmu Thei Lo A Va Bang Ve!Nunui’ KutRamdang Ah Tlawngkai le Hnatuan Thok Hrang Nuntlan DaanAn Ti Hlehle Tuk Timen Hlah!!Online Fala Ka HawlKutza Zongza


Myohla Ih Zeng Nat Nei Pitar Sualpitu Cu Thi Dingin A Tlun Thu Relcat A Si – Vapual Auaw\nKalaymyo Myohla ih pitar sualpitu Zaw Min Htun cu tuini August 19 ah a thuhla relfel a si ih Kalaymyo tayazung cun thi dingin a tlun thu a relcat.\nZaw Min Htun ( kum 45 ) cun Myohla ih zeng nat nei pitar kum 89 cu Innsung ih amah te a umlai le a fanu dai a bual lai June 19 zanlam nazi 6:20pm hrawngah a sualpi ih pitar authawm ruangah an pan lohli cu pitar sualpitu Zaw Min Htun khal innsung rori ah an kai ngah. Thilthleng thawn pehpar aw in palik theihter cih a si ih pitar sualpitu Zaw Min Htun cu Kalaymyo palik hnenah ap le pitar sualpi thubuai ohter a si.\nPitar cu damlo cia, kum 5 sunglai zeng nat tuar zo a si thawn Zaw Min Htun in a sualpi bet ruangah a bese deuhdeuh ih Kalaymyo sizung panpi hngal a rak si. Sizung ahcun sibawi pawlin theitawkin an tuamhlawm nan pitar cu zan nazi 11pm ah a nunnnak a cem.\nThilthleng thawn pehpar aw in pitar fanu cu thubuai thehluttu le dinpitu a si ih pawlkom phunphun in an dinpi bangin pitar sualpitu Zaw Min Htun cu August 19 ah thi dingin a tlun thu relcat a si. Hridai in awh that ding a si ih ziangtikah an awk that ding timi cu phuan a si hrih lo. Cumi tlunah thih dan pekmi Zaw Min Htun cun Naypidaw le President zung ah ngaithiam dilnak ca a thehlut thei lai ih hremnak cu danglam thei lai a si. ( Kalaymyo News )


Ziang Ka Tuah Pei? - Chinland Today Media\nZiang Ka Tuah Pei?\nFebruary 3, 2010 1:02 am·0 comments\nA thu kan theih taakah a tawk ko ti men in nanmah le nanmah bum aw hlah uh. Nan theihmi kha a tuahsuak tum uh. –Jeim 1:22\n– Suahlannak 31-33\n– Matthai 22:1-22\nKum reipi ka rualpi ttha le ka thuron a si mi pa in, Baibal ka siarmi hi keimai’ bulpak nunpi dingah a si tiah in sim ttheu. Theihnak ihsin atak ih nunpi ding a tumtahnak parah ka lungawipi. Ziangahtile Baibal hi kan siar, kan rel tlang, kan zir ih kan ngan nain thutheihnak ding men in kan ruat.\nOswald Chambers in, “Pathian faate pawl hrangah thil maksak theihtuk hi ttih a nung. Mangbangza a cang ngaingaimi thil, kan sim nain kan nunnak ah langter ding kan hngilh ttheu. Thudik hi kan sim ringring ruangah kan nunpi cih a si, tiih ruah sual a olte,” tiah a ti.\nJeim in raalrinnak in pek, “Mi a luattertu a famkimmi daan kha felzet in a ruat ringringtu cu a thei mentu le a hngilhtu men si loin a tuah suaktu a si, cuti’n a tuah suak ruangah Pathian ih thluasuah mi a si ding,” tiah a ti (Jeim 1:25). A thupimi cu ziang kan sim, ziang kan ngan, ti si sawn loin ziang kan tuahsuak, timi hi a si sawn.\nPathian Ttongkam kan siar tikah kan suh awk hmaisabik dingmi cu, “Himi thu hi ziangti’n ka sim pei?” ti si loin, “Himi hi ziangti’n ka nunpi pei?” ti a si sawn.\nPathian Ttongkam mi zirh ding kan duh,\n“Amen, a dik,” kan ti;\nHmanseh, kan hrangah malte lawng a tthahnem,\nA duhnak kan tuah lo ahcun.\nThungainak thawn hmailam kal khat feh cu\nkum reipi A Thu zir tlukin man a nei.\nKhatlam Raal Ah\nZum Phot Aw


Dr. Khup Za Thang (Khuppi) Suhtonnak | VCTH\nDr. Khup Za Thang (Khuppi) Suhtonnak\nHome » Interview » Dr. Khup Za Thang (Khuppi) Suhtonnak\nBy vcth on June 1, 2016.\nMizaan, May 31, zinglam nazi 3:00 ah Dr. Khup Za Thang mual a liam ti ka thei ih ka thin a nuam lo zet. Cu vekin Chinmi zaten tla in Chinmi mino lakih fimthiamnak lam zirsang zing Arsi tleu mawi bang ih kan zoh so mi kan rinsanmi pakhat ih in laisan cu a poi tiah an hram cio. Dr. Khun Za Thang ih a thuhla famkim deuh in a thei duhtu hrangah tin 2011 ih CW ih rak suah cia in Suhtonnak cu VCTH in kan rak suah sal.\nDr. Khup Za Thang (Associate Professor, Physics Department, Mandalay Technology University)\nMandalay Technological University ih Department of Engineering Physics ah Lecturer dinhmun kai in hna a tuan rerotu kan Chinmi Dr.Khup Za Thang thawn a hnatuannak, Kawlram fimthiamnak a hmuhdan le calai thu titi tlangnak…..kan Chinram le miphun hrangih a sunmang neihmi pawl ruahkhawmnak caan kan rak nei ih….\nCW : :Na Family Background thawn kan thusutnak kan thok pei cu ti….\nKZT: : Ka hmin cu Khup Za Thang (Khuppii) a si ih ka pa Cozah hna (Palik) rak tuannak Tedim khua ah 1970 kum ah ka suak. Ka khua ngai cu Falam peng K. Lungpi (Khualsim ram ih Lungpi) khua a si. Unau pali sungin a pahnihnak ka si, ka nu le pa cu Pi Dawt Hoi le Pu Cuai Tiam an si. Ka innsangnu cu Nu Bawi Dim Mawi a si ih, kan innsang in Pathian hnenin fanu pakhat (Sarah Cung Za Hnem Mawi- kumthum luan fang) thlawsuah kan co.\nCW: :Fimthiam zirnak lam ah PhD tiang na rak ngah tin kan thei ih, na fimthiam zirhnak lam in ruah thei pei maw?\nKZT: :Fimthiam ka zirnak hmunpawl cu: phunhrek in phunli tiang Falam bualrawn tlawng (atu SMS) le phunnga in phunhra tiang Falam SHS-1 ah tlawng ka rak kai. Phunhra cu 1986 kum ah Mathematics Distinction thawn ka ong. Cuhnu in Mandalay University (MU) ah Physics specialization lak in 1986 kumcem lamah Phunsang tlawng kai hram ka rak thok. 1988 kum Rampibuai ruangah caan reinawn tlawng a pit ih 1991 kum lawngah Second Year kai nolh sal a rak si. Cuhnu in first Year (Honors) in Yangon University (YU) ah tlawngkai ka thawn ih BSc (Honors) le MSc dikari tla YU in ka thehsuak.\n1997 kum ih Master dikari ka thehsuak hnu can reilote ah ‘Ministry of Science & Technology (MOST)’ ih hnatuan kawhmi ka rak phi ih ka ngah cih, cumi Ministry kuttangih ‘Department of Atomic Energy’ ah ‘Research Assistant’ dinhmun in acozah hnatuan hram ka thok. A hnakum Yangon Technological University (ahlan RIT) ih kawhmi PhD Entrance camibuai phi mi ong in tlawngkai ka peh ih cuticun 2001 kumcem ah YTU in Doctorate dikari ka ngahsuak.\nCW: :University ah saya na si tin kan thei ih, ziangtik kum hrawng ihsin na tuan? Na rak tuannak tlawng, na zirhmi subjects leh position pawl in sim thei pei maw?\nKZT: :Doctorate dikari ka ngahsuak veten tlunlam nih “zirhnak lamah na tuan le a tha ding” in ti ih atu ka tuannak Mandalay Technological University (MTU) ah ‘Demonstrator’ dinhmun in tuanter ka si. Cun ‘Phay Technological University (PTU) ah caan tawite sung in thawn ih cuih tlawng ka tuan laiah ‘Assistant Lecturer’ ah in khaih. Cuhnu in MTU ah in thawn sal ih tuni tiang cunah ka tuan rero ko.\nSpecialized ka lakmi cu Physics a si nan PhD ka zirnak le ka tuannak cu engineer tlawng a si ruangah a huapkau zetmi Physics sungin Modern Physics le Electronics thawn pehparmi pawl hi ka zirhbik mi a si.\nCW: :Zirnak lamin ramleng lam tla na feh dah tivek kan thei ih?\nKZT: :1999 kum ah Malaysia ram ih Malaysia Institute of Nuclear Technology (MINT) ah “Trouble-shooting of Nuclear Instruments” timi thulu in zarhhnih sung zirnak ka rak kai. Cumi zirnak cu UNO hnge-pakhat a simi International Atomic Energy Agency (IAEA) ih sponsor pekmi a si ih a kaitupawl cu Mongolia le South-East Asian rampawl in kan si.\nCun PhD dikari ka ngah hnu reilo ah S.Korea Coza ih sponsor pekmi ‘Post doctorate fellowship’ kumkhat sung kai dingah PhD ngah zo mipum-20 luan camibuai kan rak tuah; Written Exam ah cu Mark tambik ka ngah nan Oral Exam tuah hnu lamih hrilmi ah cu ka tel lo. Hivek thu ah lo hlawm ka duhmi a um: voikhat cu kan tlawngta sungin ramdang zirnak thlah ding hril dingih Oral Exam ah sut ve dingin tuanvo in rak pek. Mark in pek termi ah knowledge, hoiher le lungput tipawl lawng si lo in Rampi parah titsa (loyalty) a nei maw? tlunlam thupek a thlun maw? obedience a nei maw? tivek tla a tel tikah mah duhzawngin mark tamdeuh bet theinak a rak um.\nCW: :Lecturer in tu na tuan rero tin kan thei ih, ziangtik kum ihsin na tuan thok? Nan tlawngah tlawngta paziat an kai rero?\nKZT: :PTU in MTU ka thlensal hnu lamah ‘Lecturer’ ah in khaih ih himi tohmun ka ngahnak hi kumnga luan a rei zo. Ka tuannak tlawng hi tufang ahcun MOST kuttang tlawng pawlih acozah hnatuanpawl ‘post-graduate’ kai betnak a si. Curuangah tlawng ra kaitu hi thlakhat hnih sungah mipum tam le mal a thlengaw theu tikah a cekci ih sim thei a har deuh.\nCW: :Na tuannak tlawng lengah zirhnak neih betmi dang tivek teh na nei maw?\nKZT: :Tuhlan kumli-nga laiah Pin Oo Lwin ih Ralbawi tlawng (DSA) ah a laangin visiting professor ka rak tuan ih an tlawngih post-graduate kaitu ralbawi-no pawl kumhnih sung ka rak zirh hngai. Cutin visiting professor ka tuan theinak tla a dotdot ( DSA tlawng uktu in kan tlawng uktu, cuhnu in kan minister hnenah) in dilnak le siannak thawn a si. A kumthumnak ah cu tlunlam ihsi zirh siannak ca a suak nawn lo ruangah ka zirh nawn lo. Sinan tunitiang external examaner tuan ding le siminar in sawm can ah cu DSA ka feh theu lai ko.\nCW: :Scientist lak ih na uar bikmi pawl hi zo an si timi leh ziangruangah na uar timi in sim thei peimaw?\nKZT: : Pakhatnak ah Stephen Hawking ka uar, cucu a fimthiamnak ruangah siloin (1) midamlo a si nan a thinlung a pacang zetmi le (2) nunphung le biaknak influence-nak um lo in a ruahdan vekin raltha zetin a ngan/tong ngamnak ka uar. Pahnihnak ahcun Richard Feynman timi Physicist ka uar, cukhal a nganmi ah famkim zet le mizaran theifiang ding tiang a simfiang thiamnak ka uar. Pathumnak ah cu atu Stanford University ih tuan rero laitu Professor Leonard Susskind ka uar. Anih khal YouTube ih thlahmi Leonard ih zirhnak pawl Siangapore ih ka rualpa Salai Kawl Hre Mang nih download tuah in i kuat ih cumi ka ngai ngahsun tete parin ka uarmi a si.\nCW: :Kawlram Education dinhmun parih nangmai hmuhdan in sim thei pei maw?\nKZT: :Kawlram higher education thu hi thenthum in hliakhlai sehla: (1) zirmi Cabu pawl cu ramdang hnakin a niam ciamco lo ti a theih, (2) zirnak bawmtu thilri le cabu lamah cu tulsamnak tampi a um, (3) Examination System ah cu simcawk lo khopin sambaunak um in ka hmu.\nZirmi cu a sang pam nan camibuai ih sutmi hi a niam tuk theu. Camibuai ahcun zirhmi sung hmanin a har tukmi pawl sut ngam a si lemlo, cun ong le sung thu ah tla a felfaimi Mark-rikhiahnak um thei theu lo in zatek (%) in on ter a si theu. Thimnak ah tlawngta pakhat in average in Mark-25 lawng a ngah hmanah amah hnakin mark ngahmal mipum 20 hrawng an um lai ahcun cuih tlawngta cu ong dingin ruahsan thei a si ve thotho. Hiti a sinak thuhrampi cu tlawngta an sung tamtuk asile buainak an tuah pang ding ti phan ruangah a si.\nCW: :Tu Chinram ih Ministry pawl sungah Education Ministry a tel lo ih, cumi parah teh ziang na sim duh?\nKZT: :Education lamah a hrante’n Ministry in dinsak lonak hi Chinram sungah Phunsang tlawng a um lo ruangah a si bik ko tiah ruahnak a um. Sinan “Ministry of Social Affairs” timi din a si ko ih himi Ministry in Education lawng siloin Health, Sports, Social Welfare tipawl tiang tuanvo a lak ko ding. A hrante’n Education Ministry a um hmanah tlawng saya/ma pawlih promotion & transfer thu, tlawnginn upgrade tuah le a tharsak thu tivekah Union Ministry lamtiang thlenpi hmaisa a tul thotho ahcun State Ministry um hi Step-pakhat karh le tuannak lamah caan reitertu men tla a si thei.\nCW: :Kawlram tlawngta pawl ih dinhmun hi teh ziang tin an si?\nKZT: :Kawlram phunsang tlawngtapawl hi buurhnih talah then sehla; buurkhatnak cu dikari ngah duh men pawl an si ih buurhnihnak pawl cu ramsung ah dikari pakhat ngah hnu in ramleng ah tlawngkai bet lole hnatuan ding tumtahnak nei an si. Mi malsawn a simi buurhnihnak pawl cu tlawng ih zirmi thate’n cinken an zuam lawng silo in tlawng lenglamah tla zirnak phunphun an ceem ruangah thiam ding zat an thiam ti theih a si.\nCW: : Calai lam tla na paihzet tin kan thei ih, tutiang cahram paziat hrawng na ngan zo? Ziangvek lam cahram a tam?\nKZT: : Cahram 35-40 kiangkap hrawng ka ngan zo ih ka ngan tambikmi thuhla cu ‘Basic Science’ a si. Cule kiangkap kilkhawi tuldan le nuncan le lungput tha neih tuldan tivek tla ka ngan phahphah.\nCW: :Na ngan mi cahram sungih pakhat a si mi “Ramsung Fimthiamnak” cahram hi briefly in in sim sal thei pei maw?\nKZT: :Falam in phunhra ka rak on kum (1986) hi Old system ih netabik kum a rak si, a hmai kum ahcun mirang in zir ding asi hleiah thuthar tampi bet a si ding ti a rak si. Curuangah cuih kum ah mi tampi ong dingin cafir tla sian phahphah a rak si. Camibuai khan kiltu saya/ma hrekkhat tla cun “Mi pakhat hnih Mark tha zetin ong ding hnakin mi tampi ong ding a thupi sawn, nan phi mi tla midang ku ter ve uh” tiah in rak ti.\nCuhnu ih Chinram (a hlece in Falam le Hakha) ah cafir in phunhra on a theih ti-thu a thang ih Kalay, Mandalay le Yangon ih tlawngkai pawl tiang Chinram ah phunhra an hung phi. Cuticun a phitu ih ca an fir lawng siloin an nu le pa nih tla khankiltu hnenah nawhthuh an pek, khankiltu ni tla khankhat hnu khankhat a phi sim dingah an tawivak ve. Kumkhat hnih lawng siloin kum 10-15 lai cuvekin caan a rak liam tikah fimthiamnak zir lo in firnak kan zirter rero sawn a si lo maw? ti ruah ding a um.\n“Voikhat te, zarhkhat sungte lawng si ko ual” an ti hmanah cuvek cafir tlawngta, an nu le pa, le khankiltu saya/ma pawlih lungput ah a dik lo ih ngah duhnak cu a tam le mal in a um ko ding lo maw? tipawl ruahnak a suak.\nCuruangah ka rak nganmi cahram cun ramsung fimthiam zirnak timi cu fimtiamnak zir lawng siloin; phunhra tanglam tlawngpawl ahcun nuncan ziaza lam tla zirh an si, cun phunsang tlawng ah cu pawlkom thiamnak, thinsaunak le thinlung pacannak tipawl tla zir a si ti simfiang in fimthiamnak lawng siloin nuncan ziaza thatnak le pawlkom thiamnak tipawl tiang kan zir ngah lawngah ‘a dikmi fimthiam zirnak ti a theih ding’ ti khihhmuh ka duhmi a si.\nCW: : Na cahram pakhat a simi- “Democracy le Misenpi Tuanvo” timi cahram ah ziang pawl na rak ngan timi tla in hlawm thei pei maw?\nKZT: : Lungput lam zirtu pakhat ih zingzoinak ah milai hi ziaza lungput lamin kalbak paruk kan nei ti a si. A niambikmi kalbak pakhatnak cu ‘Nawl ngaiduhnak le cawhkuan hrialduhnak nundan’ a si ih kalbak panganak nun ih muril cu mai’h zawn lawng ruat lo in milai pakhat fingfing ih Man le Covo pawl tiang upat kilkhawi duhnak neih hi a si.\nCuih zingzoitu cun Democracy uknak sungih a ummi mipi hrangah kalbak panganak ziaza nundan tal neih an tul a ti. Culawng hman siloin zingzoitu cun kalbak panganak nundan hman diriam lo in, mitamsawn lungkim tlangnak lawng tawk lo in mibur malsawn tla a humhim theimi (kalbak panganak hnakin a saangmi) kalbak tla a um bet a tul tiah a ti bet.\nKannih Chinmi teh kalbak pakhatnak nundan neitupawl vekin cawhkuan ton tih ruangih thiltha lo hrial dinhmun ah kan taang ringring pang maw? cutin a si ahcun nipi-tlawng kai rero dinhmun fang kan si lo ding maw? Lai pacang/nucang kan si hleiah Khrihfa tha kan si ahcun democracy nun a simi kalbak panganak nundan ih tlangleng ding cu kan hrangah a har cioamco maw? kan rak nuncih ringring zomi nundan a si ko lo maw? tiah ka ti duhnak a si.\nCW: :Cangantu pawl lak ih na uarmi pawl leh ziangvek ca pawl na siar tam?\nKZT: :Ramleng ih nammi cabu cu ka siar ban lemlo timen sehla. Ramsung cabu ah tla hlan deuh ih ka siar tam bikmi cu\n‘Minkhaih Soe San’ le ‘Taya Min wai’ te pahnih ih nganmi a si. Tulam ahcun tlawng ca lengih ka siar phahphah mi cu Politics le managment lam a si. Cuih ka siarmi tete hmanah tuanpi saya le tlawngta hrekkhat nih “himi cabu hi a tha zet, siar ve aw’ in timi a tam bik. Cuhmanah Cabu ukkhat rorin siar lemlo in ka duhmi chapter tete hril in ka siar theu tikah zo nganmi ka duh bik tihi sim a har pam. Ka uarpam ti theihmi cangantu pakhat cu Kyaw Win hi asi ko.\nCW: :Silicon Valley tivek hi Lungpi ah din sehla tivek in ruahnak na nei tivek in thu kan thei dah ih.. khami na ruahnak kha famkim te‘n in sim thei pei maw?\nKZT: :Silicon Valley timi hi din ve thei lo ih ruah ding a si lo; serthiamnak le sumpai lamah phunsang tlawngpawl le Company pawl bawmaw le tuan tlangin dinmi a si ko. Kan Lawirawn ah phunsang tlawng pahnih thum kan nei zo ih Chinram sung rori ah phunsang tlawng pahnih thum din bet in, serthiamnak lam zirsuaktu pungzai vivo in, cun ramleng in Company tumpipi Chinram ah tuannak nei dingin sawm thei in, le Runtidawl ih suah dingmi lectrik thacak kan hman thei ahcun Silicon Valley cu din thei a si ve leh ko ding tiah thapeknak ka nganmi a si.\nCW: : Chin tlawngta pawl hnenah teh ziangtin thazang pek na duh??\nKZT: : Zirmi ziangkimah “ka farah si, hihnak sangmi zirnak kai peh thei ding dinhmun ka si lo pi” tiah ruataw in zirlaimi ah camibuai phi thei ding le ong ding khop lawng cinken tum lo in zirmi hmuahhmuah cinken thei ding zuam cio uh si. Culawngah ruah ban lo in nan hnenih zirbet theinak canvo a ra tlen tikah tla sirawknak um lo in timtuah aw cia ah nan cang ding.\nCW: : Tuvek ih tikcucan in peknak parah lungawinak tampi kan nei…\nKZT: : Kei tla thusutnak in tuahmi parah ka lungawi ve.\n(By B.A (Thang) Salai & Salai Ayete (Vankau))\nBungtla ti-tlaser ih tlak tlangval pa ih ruak hmu zo\nMiss Mizoram 2017 Bikini Round\n© 2016, ↑ VCTH


Leitlun Thuthang Lawrkhawm - SBT - Chinland Today Media\nJuly 16, 2010 3:07 am·0 comments\nIndia in Satellite A Kap Suak\nIndian Space Research Organisation (ISRO) cun India Polar Satellite Launch (PSLV) leh Orbit Satellite Cartosat-2B leh Satellite dang pali cu Andha Pradesh ih Sriharokota ih Satish Dhawam Space Centre Launch Pad ihsin a kapsuak.\nPSLV, hi sawngli ih tuahmi a siih, Metre 44.4 ih sangih kahsuak a si. Himi Satellite kahsuak nak hmunah ISRO Chairman, K, Radhakrishnan, Scientish mithiam ziangmaw zat leh Planning Commission Vice Chairman, Montek Singh Ahuluwalia leh ISRO hotu hlun Kas Turirangan khal an tel.\nCartosat -2B Satellite hi ISRO ih tuahmi Remote Sensing Satellite a siih, Satellite dang pali hi Andhra Pradesh leh Karnataka ih Enginering College 7 ih tlawngta pawlih tuahmi Stusat leh Algiria ramih tuahmi Al Sat leh Canada leh Swizerland ramih tuahmi Nano Satellite pahnih ih hleiah Cartosat -2 bawmtu ding Satellite leh Oceansat -2 khal an kaptel.\nIsreal Lawng Ralkap in Dawi\nLibya ram ihsi Gaza ih Palestinian pawl bawmnak ding thilri phurtu Amalthea Lawgpi cu Gaza panih a feh laiah Isreal Lawng ralkap pawlih raldo nak lawng cakzet 8 thawn an dawiih, Gaza a thlenhlan Km 120 ih hla ah an dinter ih, Isreal Lawngralkap pawlcun Egypt sinai tipi kapih Ei-Arish lawng colh nak hmunih fehih an thilri phurhmi pawl a zatei hlangthla thluh dingin thu an pe.\nHi lawngpi hi Libya ram Lal, Muammar Goddafi ih pawlkom dinmi Goddafi Foundation pawlin Gaza ih Palestinian pawl bawmnak dingih thilri an kuatmi a siih, Libya ramih si a suahhnu kandung Colhni sun ihsin Greece ram suahsan in Gaza a pan.\nIsreal Lawng ralkap pawlcun himi lawngcu Egypt Sinai tipi kapih Ei-Arish lawng colhnak hmuhih an thilri an hlanthlak thluhhnu ah khawmual lamzin ihsin Gaza ih phurlut sal dingin thu an pe. Isreal lawng ralkap thupek hi himi lawng ralkap Captain, leh Gaddafi Foundation Excutive Director, Yousseuf Swani cun an duhlo lawkih, Asinan Isreal lawng ralkap cun nan fehtlang thotho a si ah cun kantuah dingmi cu kantuah ding a si tiih, an hro ruangah Egypt ramih Sinai tipi kapih Ei- Arish lawngcolh nak hmunpi cu an pan a si.\nHimi laiah Egypt Official cun Libya lawngpi hin Sinai tipi kapih Ei- Arish lawngcolh nak hmunih a thilri phurmi hlanthlakih khawmual lamzinih Gaza ih phurlut sal dingin siannak pek a si tiah a sim. Himi lawngin Gaza ih Palestinian pawl bawmnak ding thiri Sii leh tirawl ton 2.000 lenglo a phur. Himi ih hleiah Jordan ihsin Unionist Journalist leh Academics 150 hrawngin Motor 25 hmangin khawmual lamzin ihsin Gaza hi an panlai rero.\nNi Thacah Nak Hmangin Vanzam Tuah\nNisa thacah nak hmangih Vanzam Andre Borschbery leh Bertrand Piccard pawlin kum 7 sung an buaipi micu Mizan sunah khan Switzerland ramih Payerne khua ihsin zuansuak ter a siih, Nazi 24 sung zuansuak tertum a si. Hi Vanzam hi vansang feet 27.900 tlunlam hlirih zuanter a siih, Sunih Nisa cahnak hmangih a zuan vekin zanah a zuang vivo thei kemaw tiah test a si. zanih a zuang thei vivo ding a si ah cun kum 2013 ahcun tipi thuanthum kanih zuang thei dingih tuahtum a si.\nIsreal PM Leh US President, Kawmaw\nUS ih tlawng Isreal Prime Minister, Benjamin Natanyahu leh US President, Obama cu tihni sunah khan White House ah an kawmaw ih, US President, Obama cun US leh Isreal pehzawmawk nakcu sahcat theih leh tisiat theih a silo tiah a sim. Obama cun Isreal Reporter pawlin East Jerusalem ih Juda mipawlih umnak ding Inn Isreal Cozah in sakbet a tum ruangih US leh Isreal peh zawmawknak sezet vekih an tlangthan tercu thudiklo a si tiah a sim.\nObama cun kumkhat leh a hreksung ka thusuah mipawl nanzoh a sile Isreal leh US pehzawm awknak thatzia leh hngetzia thupawl hlir a si a ti. Obama cun Isreal PM Banjamin Natanyahu thawi kan kawmawk nakah hin Press lam pawlcun kan karlakah thilthar danglam ziangziang simaw um dingin an duh zetih, Asinan President, ih hriltlin kasi hlan ihsin PM Benjamin Natanyahu cu kami rinsan zetmi a siih, Palestinian leh Isreal karlak rualrem awknak thu relding khalin ka rinsantawk a si a ti.\nHimi laiah Isreal ,Prime Minister, Benjamin Natanyahu cun Palestinian leh Isreal cu zohman kan karlakih palai umlo in kanmah leh kanmah hmaiton ih biakawk a cu thlangih, President, Obama ih bawmnakin Palestinian President, Mahmoud Abbas thawi rualrem awknak thurel dingin lamzin hawl a duhthu a sim.\nQueen Elizabeth II in UN General Assembly Ah Thu A Sim.\nMizan sunah England ram Siangpahrang nu Queen Elizabeth II cun New York khawpi ih UN General Assembly ah thu a simih, Misual donak dingah ram tinkim kantan tlang a ttulih, Leitlun boruak hlumcaktuk donak ding khalah ram tinkim kantan tlang a ttul a si a ti.\nQueen Elizabeth cun UN General Assembly ih thu a sim neta bikcu a liamcia kum 53, 1957 a siih, khami laiih UN General Assembly ih thurel mileh tui thurel micu a danglam zetzo tiah a sim. Cumi laiih thurel micu a thazawngih her danglam awkhal a umih a se zawngih her danglamaw khal a um a ti.\nQueen Elizabeth hin UN Assembly ih thu a sim thluhhnu ah World Trede Centre siatsuah nakih mithi pawl sunnak hmunah a fehih, pangpar tthi a ret, cumi hnuah khami ttumih England ram minung 67 thipawl hngilhlo nakih an tuahmi Hanover Square ih British Garden of Remembrance khalah a feh.\nBritish Ralkap Pawlin Afghanistan Ramih Sangin Bial Suah San Ding\nBBC in a sim nakah British Ralkap pawlin Afghanistan ram Helmand Province ih Sangin bialih umhmun an khuarnak hmunpi cu an suahsan thlang dingih US Ralkap pawlih kutah an pe thlangding tiah a sim. Sangin bialah hin kum 2001 ihsin Tapung pawlih kut tuarin British ralkap 99 an thizo ih, tui naite hrawngih Tapung kut tuarih Britiah ralkap ziangmaw zat an thih bet ruangah himi hmunhi suhsan an duhnak a si tiah BBC cun a sim.\nBritish Defence Secretary, Liam Fox cun tuikum sungih himi hmun suahsan ngah tengteng dingin an ram Cozah thu neitu pawl hnenih thlen a tum tiah BBC cun a sim.\nHimi laiah Mizan zingah khan Afghanistan ih NATO ralkap pawlin Afghanistan Cozah ralkap 5 cu raldo nak Vanzamin an kapthat ngah pangih, Afghanistan ralkap hotubik General, Mohammad Zahir in a sim nakah NATO ralkap pawlin an ram saklam Ghazni Province ih Taliban Tapung pawl an kah nakah raldonak Vanzam an hmangih, himi hmun thotho ah Afghanistan ram Cozah ralkap pawlkhal an umve tiah a sim.\nAfghanistan ralkap pawlih mizan zing khawvang zawngih Taliban Tapung pawl Ambush an tuah ih an kah awk laiah NATO ralkap pawlin Vanzam in an vakap tiah a simih,hiti vekih vanduai nakhi a thlen phahphah theu ruangah NATO ralkap pawlkhal fimkhur dingih a duhthu a sim.\nNATO ralkap thupuangtu, Josef Blotz khalin hi Vanduai nak thlengcu tipang rori a si tiah a simih, Vanduai nak thlen danhi fiangzetih zinzoi a si ding tiah a sim.\nTulai Leitlun Thuthang Lawrkhawm By- SBT\nIsrael Ralkap Pawl In Palestinian Pawl An Kap\nUS in Iran Hrembet A Tum


Thei Duh Hrang: Ralkap Dinmi UEC Thar Meeting Ih Tel Party 59 Pawl Tarlang A Si – Vapual Auaw\nThei Duh Hrang: Ralkap Dinmi UEC Thar Meeting Ih Tel Party 59 Pawl Tarlang A Si\nMay 21, 2021 vapual auaw Ramsung Thuthang 0\nRalkap dinmi UEC thar hnuaiah meeting vei hnihnak cu may 21 ah tuah a si ih Myanmar ramsung party 93 hrawng um ih relmi ah party 59 cu meeting an kai tiah ramsung media picang pawl in an tarlang. Cumi ah CNLD hmin khal a tel ih CNLD lam cun an theihpi loin Pu No Than Kap cu amai thuten a rak kai tiah an ti.\nUEC meeting ih tel party 59 pawl cu Union Solidarity and Development Party, National Unity Party, Pa-O National League, Rakhine State National Forces Party, Democracy and Peace Party, National League of Political Parties, Modern People’s Party, Inn National Development Party, National Democratic Force Party, New National Democratic Party, Mon Unity Party, Asho Chin National Party,\nMyanmar Farmers Development Party, Lisu National Development Party (Kneeling Party), Myanmar Farmers and Workers People’s Party, People’s Benefit Students Party, Shan Red (Tai Lian) Solidarity Party, 88 Generation Democracy Party, Modern Union Party, Zo Ethnic Regional Development Party, Women’s Party (Mon)\nUnion Farmers’ Labor Force Party, People’s Labor Party, National United Democratic Party, Rakhine Leading Party, Party for the Promotion of the Basic Life, Chin National League for Democracy Party, New Democracy Party (Kachin), People’s Pioneer Party, United Nationalities Democracy Party,\nEin National League Party, Wa National Party, Urban Ethnic Development Party, Kokang Democracy and Unity Party, Democratic Party (Myanmar), Ta’ang (Palaung) National Party, Shan Nationalities Democratic Party ,Wunthanu Democratic Party, Diversity and Peace Party, Phalon-Swar Democratic Party,\nKhami National Development Party, National Development and Peace Party, Burmese People’s Party, Urban Ethnic Party, Democracy and Human Rights Party, National Progressive Party, Federal Union Party, Danu National League Party, New Society Party, Lawvaw National Unity and Development Party, Akha National Development Party, National Progressive Party, People’s Party,\nMyanmar People’s Democratic Party, Karen National Democratic Party, People’s Party, Union Welfare Party, National Political Democratic Party le People’s Power Party pawl an si.\nPu No Than Kap In Ralkap Meeting A Kainak San Mipi Simfiangnak A Nei\nChin Party CNLD In Pu No Than Kap Ca An Let


“Hei, rak siar sal uh a thawk ten ka ei sal ding” ( Capoh!) - Chinland Today Media\nApril 16, 2009 8:42 am·2 comments\nRam dang feh ding ih interview nak ah:-\nSuttu : Ziangtikah ralkap pawlin an lo kai?\nRefugeenu : Aih! Cuvek ka mang nawn lo…\nSuttu : Ziangah na mang nawnlo thiam?\nRefugeenu : Ai Ai, mahhman ka thinbang le beidawng thawn e! cuvek in sut buaibo aw hlah…in kuat tumnak ram ahcun in kuat lohli men uh…\nSuttu : Cuvek ngah lo. Na case cu na hngilh ding mi si ual lo…in bum tinak a si cu.\nRefugeenu : A zenak ah saw, ka lo bum ding e! Raltlan (refugee) taktak sokhaw ka si e.\nSuttu : Raltlan si nai, na case na man si lo….a taktak na par ih a thlengmi cu na mang tengteng ding a si…UNHCR pawl in bum a si hi ti aw?\nRefugeenu : (A mai tong theu daan ten) na hmai khat in cil ka lo phui ding…ziangah cu tin na ti thei…bei dawng ih ka umnak ah ka taw le lu hman ka thei nawn sawm…pitar maw putar ka si ti hman ka thei aw lo pi…hei ha…\nSuttu : Asile, lunch theh ( sincaw ei theh) ah ka lo sut sal ding maw…?\nKa ei sal ding:\nLai khawte ih um rawl pham tak pacang pakhat cu sang ei zuamawknak ah a tel ve. Lai sang zawl tum zetzet nupi nu pawl ih an suanmi a ei rero. Zawl (fun) (40) hrawng a ei zo. A siartu pahnih ih pakhat sawn tu in fun (30) lawng a ei lai tin a siar, pakhat tu sawn in fun (38) a ei zo tin an el aw. Rawl phampa cun, an buai ih thu an el awk rero ti a thei. An hnen ah “Hei, rak siar sal uh a thawk ten ka ei sal ding” a ti… he..ha..\non February 1, 2010 at 7:01 am\nVoi Khat cu Somebody,nobody,made,bridge,foolish ti mi rual pi pa nga an um\nVoi khat cu somebody nih nobody kha a that ih an rual pa made in a hmu ih palik hnen ah phone a set ih palik pawl hnen ah a sim daan cu Somebody kill Nobody a hei ti ih palik pa kha a aa hmang a ti ih are you made?A hei ti ih A nih a hmin le made si fawn tik ah khan Yes,I’m made a hei ti ih palik pa ih are you foolish?a ti ih Foolish is in the bathroom a ti…Do you have bridge a ti ih bridge is reading a newspaper a ti la la….ha ha\non March 31, 2010 at 7:11 am\nIn capoh tha nasa. Ka hni ta hahahaha hihihhih


Hello! Chinland (9) - Chinland Today Media\nDecember 17, 2012 3:02 am·4 comments\nHakha ihsin zingpit ah motor thawn kan pok ih, Falam cu zinglam nazi pakua hrawngah kan thleng thei. Ka rualpi Khaw Tin Luai le Lal Din Pui in motor colhnak ah in rak hmuak ti ka hmu cu ka hna a ngam hlunhlo.\nThaithawh kan ei khawh in Falam minopawl in Lailun feh in ra sawm; an zaten paruk an si: Saya Benjamin, Khaw Tin Luai, Lal Din Pui, Lin Lin, Par Sui le Emmy. Kan zaten motor cycle thawn kan phuraw ih kan pok hai. Hivekih in duhsaktu an zate parah ka thinlung tak ten lungawi thu ka sim.\nHi Lailun hi Laimipawl suahkehnak hmun a si ti mi thuanthu a rak um ruangah a lar ngaingai; a thuanthu khal article tam nawn ngan in a um zo. Phunsang tlawngtapawl le pawlkom dangdang ihsin ra lengtu an um deuh ringring ih, Falam khawsung ihsin khal a hlat lemlo ruangah len a remcang zet. Lailun tlang hramah riah buk a um, rawl dawr a um; mahtei rawl suan duh asile bungbel khal san a theih thotho.\nLailun cu lung tumpi pi thawi remaw mi tlang a si ih, ka rualpa Lin Lin in duhsak zetin a sannakbik tlang zim ah in kaipi. Kei cun hnuailam ka zoh cingcingih ka thla a ring, ka ttih. Curuangah ka kai nawn lo mai ding ka ti nan Lin Linih thapeknak zarah a zim cu ka hung thleng thei nerno. Hnuailam ka vun zoh cu.. aiha! Ka umnak a sang tukih ka lu vawhpi a rung tia luailo thluh. Kirlam tla cu ding khalin ka feh ngam nawn lo; tthia thlohthlo phahin bokvak in ka ttum!\nLailun ihsin kan tlunlam ah rangrual thawi khualtlawngpawl kan tong. Ka hei biak hai tikah Sim Dihai khua ihsin Falam ah fangfai phur (lei) dingih hung an si tin in sim. Rang zukpi ka duh nan ka tih thu ka sim tikah Lin Lin in, “Ziangtinhman a lo ti lamlam lo ding. A kiangah va ding awla si ko,” tin in tiih tih cingten rang cu ka va naih hrethro. Asinan cui rang cun in rak mitkem nasa si ding, a kiang ka va din ngah veten a ke in rak saih cih. Cucun kei cu ka tih tukih raak phahin ka leu ciamco. Camkhat sungah hlapi ka va thleng man! Lin Lin cun a camera keng in thizik in rak hnihsan. Cumi ka hmuh cun thinheng zetin Lin Lin cu ka hei met ruamro ta.\nPathian khawkhannak in Falam ka thlen ih a tipsun cu Falam Baptist Church Minopawl kha Tio ah Gospel Team feh ding an si. Cutin kei khal Pastor le hotu pawl duhsaknak thawn ka hei thlunve. Rih zin cu tuihlanih ka rak feh dah lo ruangah tui dinhmun thawn ka khaikhin thiam lo. Zin an tuah rero laifang a si ih, an tuah hrihlonak ah cun zin a siat ruangah vei hnih-thum lai ttum a tul lai.\nTlairawn kan thlen cun Nu Hniar ih rawl dawr ah kan cawl ih thaithawh kan ei. Rawl cu inn ihsi mahte run fun cio mi a si ih, kei cu ka thlen-inn Khaw Tin Luai in in funkep. Banhla hnah thawi fun mi rawl ei cu a thawtdan a phundang ngaingai. Midangpawl thawn kan rawlfun kan hlawmaw vialvo ih, a manhlatdan ka rel thiam lo.\nThaithawh kan ei khawh in kan poksal. Cule Satawm Baptist Church kan thlenah suncawi ei dingin kan cawl. Cutawkah inntek kawhhranin in rak soncia mi vainim tisop le cattani bawl kan ei hai. Vainim cu khap-kaw-bel thawi suan mi a si ruangah a thaw tuk lawmmam; hngilh theih nawn lo ding khopih thaw a si.\nFalam-Rih zin tluanih khaw hminpawl ka hmuh, ka theih tinten ka thindi a riam thei tuk. Ziangahtile mi rel mi le cabu tivek lawng ihsi ka rak theih theu mi Laitlang khuapawl, ka mit roriih ka vun hmuh tikah thuanthu sungih vung tlawng tla ka bang lamlam. Zawlte khua kan thlen tikah, “Aw.. Zawlte khua cu hivek homaw,” ka ti. Tibual khua kan thlen len, “Aw.. Tibual an rak ti theu mi cu hihi homaw,” ka ti lala. Hi Laitlang khuapawl cu ka thinlung cun a rak tlangnelcia thluh mi an si ruangah a takih ka hmuh tik khalah ka thinlung cu a mikhual lo nasa.\nSatawm ih kan colh sungah zin kapih kuhsi an cil lai ka hmu ih ka zuk ciamco. Hivekin simaw an rak cil tiah ka mang a bang. Hna lawngih ka rak theih mi, a takih ka hmuh tinten ka lung a awi ciamco theu.\nZanlam 6:15 PM ah Tio (Zo Khaw Mawi) kan thleng.\nTio (Zo Khaw Mawi) ah:\nTio cu innkhi 400 hrawng an um ih, inn cuzat lakah kawhhran 16 rori a um tiah sim ka si. Ka mang a bang! Kawhhran pakhat ah inn ziangzat an um thei pei ti mi ka vun ruat ih … ka khawruah a har ko. Cun, hitawk umpawl cu atlangpithuin lothlo, thil phurh hlawh, sum thleng, dawr tuah le vok phurh hi an sum hawlnak a si. An tlang tong (common language) cu Mizo le Kawl tong a si ih, Chinmi lawng siloin Kawl, Vai le Karen tvp khal an umve. Pacang pakhat in, “Tio cu Chinmi kimtei umnak khua a si. Saklam le Thlanglam Chinpawl kan kim theh,” tin in sim. Cule, “Tio ah cun ziang hmuahhmuah a ngah thluh ___ Jesuh siar lo!” a ti bet! Ka hnih a suak thei lemlo.\nCun, khaw upa pakhat in, “Hi thu hi na cangannak ah rak telh hnik: kan khua ah mi bum hmangpawl ra nawn hlah hai seh. Pathian hnatuantu (Evangelist) ka si tiaw in lamzin fehnak man paisa in ra diltu hi an tam tuk thlang. Hrekkhat cun Kawhhran ah an dil (ahlu an khan), hrekkhat cun inn tin ah feh in an dil; Pathian hnatuantu ngaingai le an si fawn lo, hivek minung hi kan khop tuk thlang. Fehnak man an ngah le zu innak le nomcennak ah an hmang ti tla kan theisal theh ih kan tuar nawn lo,” tin in ti. Aw! cuvek thu tla a rak um mawsi!!\nTio ih Emmanuel Baptist Church ah kan zaten kan khawmaw. Minopawl cu choir an rak zircia ih kei tla sakve dingin in sawm. Kei cun hla ka thiam lo ruangah ka rak to men ko ding tin ka ti rero nan an duh lo; dingve rengreng aw in ti. Cutin choir sak can a hung thlen cun thungaithlakten ka hei dingve ih, hlafang parih solfa zoh phahin ka hun sakve tum… asinan ka kehlam ih dingtu in saprano a sak ih, ka vorhlam in alto a sak! Cucun zoi’ aw ka thlun ding ti tla ka thei thei nawn lo, ka aw ka hlo theh; cunah cahnah parih hlafang cu awsuak loin ka siar rero mai.\nA thaisun Zarhteni cu kan team in Champhai kan leng. Khaw sungah sunvuten kan vak ih, an thil zuar mipawl tla kan zoh vivo. Tuluk thilri cu hilam (Mandalay le Pyin Oo Lwin) ah a man a olsawn ih, India thilri lawng te lei an tlak zet. Lamzin ih kan vah rero laiah rinlopin ‘Synod Bookroom’ ti mi signboard ka hmu cu ka thin a tur dukdi! Synod Publication Board suah mi cabu ziangmawzat lai a rak siar zotu ka si ruangah hi bookroom ka hmu cu ka lung a awi tuk lawmmam. Bookroom sungah cun kan vung lut, cabupawl pakhat hnu pakhat ka kau, ka zoh, ka bih. Nauhak hrang, mino hrang le pitling hrang siar ding tha cabu ticawklo le cabu phunzakimpawl cun kan Chin calai dinhmun in mangsuakter ih, kan calai dinhmun niam laizia in theifiangter. Nauhak siar tha cabu kan nei lo; mino hrang khal um cuang hlah… huii.. haaa..!!\nKei cu Mizo lakih rak thanglian ka si vekin, ka nauhak lai ihsin Mizo calai hi ka rak tlangnel zo. 1988 kum khi phun riat ka kai kum a si. Tlawngta buainak ruangah rampum huapin tlawng kan rak pit ih, cumi sung hmuahhmuah cu Tahan Theological College library ah cabu ka rak sang theu. Ka siar thiam mi Kawl cabu le Mizo cabu hmuahhmuah ka siar thluh hnu cun san bet ding ka nei nawn loih in hruaitu sayapai hnenah, “Falam cabu teh a um lo maw? Ka siar thiam si,” tin ka ti. Anih cun, “Himi lawng a um,” tin a tiih Rev. Dr. Lal Tin Hre ngan mi ‘Siangpahrang Khualbuk’ ti mi cabu in rak pe. Cumi ihsin thokin kan tong ih ngan mi cabu kan rak neih malzia ka run thei ngah. Kan Chin calai dinhmun thawi ka vun khaikhin tikah Mizo calai cun tampin in fehsan zo ih, dawimansal ding cun thil ol a si nawn lo ding tin ka ruat.\nChamphai ihsi kan tlunlamah Tourist Cottages kan lut phah. A sung cu zuksuai phunphun le Laithuamthil pawl zoh theih in an ret ih ka zuk ciamco. Hitawk hmun ka thlen ngah zarah idea thar tete tla ka ngah phahih ka hlawkpi ngaingai. Kan Chinram ah hivek hmun hi umve sehla tiah saduh ka that fawn.\nThil kan zoh theh in kan zaten group zuk kan zuk. Cutheh cun bus sungah kan kaisal ih Tio lam kan pansal.\non December 19, 2012 at 4:32 am\nKei ka hrang ahcun Falam tonghi mawi le tha ka ti bik!\nZuam sin sin awi.Na ca ngan ka siar ring ring.\non December 20, 2012 at 3:59 am\nFalam Cangantu ah ka duh bik, Upar rak peh vivo aw maw!\nCa nagan na thiam thei tuk….Mai sok na ca ngan ka hmuh tinten siar lo in ka um dah lo…lungawi..


Hakha Thuṭhenzung in Kum 4 nute Pawngsualtu Kum 10 Thawngthlak | Falam Online Media\nHakha Thuṭhenzung in Kum 4 nute Pawngsualtu Kum 10 Thawngthlak\nHakha khauthar ih um kum 4 nute pawngsual thu ah Hakha thuṭhenzung cun pawngsualtu Pa Cung Bik a.k.a Myat Thu Aung cu ရာဇသတ်ကြီးဥပဒေပုဒ်မ ၃၇၆ vekin Kum 10 thawngtlak dingin 26 October 2020 ah Daan tat nak a nei.\nDaantat thu thawn pehpar in naute nu cun, “kan lung kim. kan ral khal a si lo ih, hi hnak ih tum mi hremnak pek ding khal kan beisei cuang lo. Sual a tuah mi par ah Daan vekin thuṭhenzung in Daantatnak a nei ih kan lung kim zet” tiah Chin World Media hnen ah a sim.\nMyat Thu Aung cun Hakha Khuathar ih um kum 4 nute cu July 27 ah a pawngsual.\nChin Human Rights Organization le pawlkom dangdang tawlrelsaknak thawn Myat Thu Aung cu tayacuai a siih pawngsualtu lam remcaanlonak ruangah thuṭhenzung ah langsuak thei lo hnu, thla 3 nak ah, tuvekin thuṭhen cat sak nak an nei fel a si.\n← Mi theih mal zet mi Kedam Dunglam Sang “High Heel” suahkehdan\nFCF kaihhruainak in Surbung Airport le Vanzam ṭum ding mi hrang Thlacamnak Nei →


A Thisen (DNA) A Zok Hnuah A Pi Thi Zo In Thuphan Arak Sim Ti A Theisuak – Meifar\nA Thisen (DNA) A Zok Hnuah A Pi Thi Zo In Thuphan Arak Sim Ti A Theisuak\nUS ih um fala pakhat in a thisen DNA a zohdik hnuah an cithlahtu pawl ih thuhla a theisuak. A pi thi zo in thuphan arak sim ti a thei, a pi cu 2002 kum ah a thi. A pi in, “Mirang English kan si” a ti, asinan a thisen a zoh hnuah African American miphun a si thu a theisuak.\nCun a pi ih hmin le suah kum khal thuphan arak sim, a pi in unau zohman ka nei lo a ti nan Virginia khua ah a pi ih suahpi unau 14 anei ti khal a theisuak ih a pi ih unau pawl thawn an va tongaw ih an zuk khal a hmu. A pi hi African American innsang ihsin thanglian a si, suahpi unau 14 anei.\nA nauhak laiah hngakṭah runinn ah an ret ih midang in an fa si dingin an la, amah cawmtu nupa in an thihsan hnuah inndang ah aumsal. Cutin a hringnun ah harsatnak phunphun a tong ruangah a thuanthu, a sinak pawl cu a thleng danglam thluh.\nA suah kum, a hmin le a miphun sinak pawl khal a thleng danglam. Fala Kennedy in, “Ka pi in thuphan in rak sim, ka pi thuhla hi a danglam zet. A hringnun tuahṭhah, a thar in hramthok a duh ruangah a sinak pawl a thleng danglam ti ka thei” a ti.\nRussia Ralkap Ukraine Ramsung Ah An Lut, Leitlun Ralpi A Tho Thei\nA Kaihrem (Kidnap) Aw Bum Ih A Pasal Hlun Hnenah Tlensuahnak Ding Sumpai A Dil


Falam, Surbung Vanzam tualrawn Mawisin dingin Japan Cherry le Farkung fa an ciing | Falam Online Media\nJuly 9, 2020 July 9, 2020 admin\t0 Comments Falam Thuthang, Surbung Vanzam Tualrawn\nFalam, Surbung vazam tualrawn mawisin dingin le zilthlithiang hlir ih khatmi ram a si theinak dingin Thingram zung ih ṭuanvonei pawl le vanzam tualrawn ih ṭuanvo neitu pawl in Surbung vanzam tualrawn kiangkap ah thing fa phunnak an nei tiah theih a si.\nHih hmun ah Japan Cherry kung le farthing pawl an phun mi a si ih Surbung vanzam tualrawn Special SAE U Naing Win cun,”tu sun ah Surbung mawisin dingin le hringdildel a si theinak dingin Japan ram ihsin in kuat mi Japan cherry kung 100 le Farthing 250 kan phun a si.”\n“Thinram zung ṭuanvo neitu pawl khalin, in ṭuan pi. pee 2 kau, pee 2 thuk in leilung kan laai ih thing fa pawl cu kan cing a si.”\n“Japan Cherry fa 100 pawl cu vanzam thlirnak kehlam, vorhlam, mikhual colhnak, VIP pawl cawlhnak le motor retnak kiangkap pawl ah kan ciing.”\n“Farkung fa 250 pawl cu mikhul colhnak hmailam pawl ah kan ciing a si” tiin a sim.\nTuhlan khalah vanzam tualrawn kiangkap ah ပြည်လုံးချမ်းသာ kung 3500, ခါတော်မှီ kung 200, ထောပတ် kung 200 pawl an rak ciing zo thu လေကြောင်းပို့ဆောင်ရေးညွှန်ကြားမှုဦးစီးဌာန လက်ထောက်ညွှန်ကြားရေးမှူး U Thun Zaw in a sim a si.\nref: IPRD Falam\n← “Iran ram in Nuclear a tuah thup” timi Thubuai\nCherry Zahau in Master of Science International Business with Law ongnak Capi dong →


Pathian Amah Lawng - Chinland Today Media\nPathian Amah Lawng\nDecember 26, 2009 7:45 pm·0 comments\n1 Korin 3:1-9\nZiangahtile kannih cu Pathian hrangah hnattuan tlang kan si ih nannih cu Pathian hnattuannak loram nan si. Pathian ih inn tla nan si. – 1 Korin 3:9\n– Micah 4-5\n– Thuphuan 12\n1953 kum May 29 ah New Zealand mi Edmud Hillary le Tenzing Norgay cu leilung tlun ih a sangbik Everest tlangzim a thleng hmaisabiktu an si. Tenzing cu thla laaknak (camera) hman daan a thiam lo ruangah tlangzim an thleng ti theih theinak hrangah Edmund in zuk a suai.\nNeta ah thuthang latu pawl in zo deuh si tlangzim a thleng hmaisa ti an sut. John Hunt in hiti’n a let hngai: “An pahnih in phuaih khat an si ih an thleng tlang. An hmuitinmi a bang awk ih zo in hmat a ngah tam ti tla an bang aw,” tiah a ti.\nThil ttha pakhat kan tuahsuak tikah zosawn si a phu sawn tiih ruahnak cu a dik lomi ruahnak a si. Korin kawhhran tla hmun hnih ah an tthen awk, ziangahtile Paul thluntu pawl le Apollos thluntu pawl ti’n an rak um ruangah a si. Paul in hiti’n a sim, “Kei in a ci ka tuh ih Apollos in a hung khomi tidai a toih, asinan a tthantertu cu Pathian a si. Thlaici a tuhtu le tidai a toihtu an thupi lo. A tuhtu le tidai a toihtu cu an dan awknak a um lo. An hnattuanmi vekin Pathian in ttuan man a pe hngai ding. Ziangahtile kannih cu Pathian hrangah hnattuan tlang kan si,” a ti (1Kor. 3:6-9).\nHminthatnak ngah a phutu cu kanmah kan sisawn lo pang ding ti kan thinphang asile kan Bawipa Jesuh ih sunlawinak cu a ziamral ding.\nMidang pawl in sunlawinak co hngai seh,\nSunparnak le hminthannak;\nKei cu Jesuh lawng ka thlun ding,\nA hmin sunlawinak hrangah.\nJesuh cu a tthangso sinsin ding, kei cu ka ttumsuk ding.